text:
433 Eros
Eros (formalmente 433 Eros, da-o grego Ἔpwς) o l'é un asteroide do scistema solâ. O l'é stæto scoverto o 13 agosto do 1898 da Auguste Charlois e Carl Gustav Witt, in moddo indipendente, e coscì denominao da-a divinitæ de l'amô da mitologia grega.[1]
A so orbita a o porta periodicamente ben vexin a-a Tæra: o l'ha un perielio de 1,1 UA e o l'é quindi un asteroide near-Earth, categoria ciutosto ampia ch'a l'includde i asteroidi con l'orbita ch'a s'avvexiña o a l'interseca quella da Tæra; ciu in particolâ, Eros o l'é un tipico asteroide Amor. Da-o punto de vista chimico, o l'é clascificao comme asteroide de tipo S, composto cioè prinçipalmente da di scilicæ.
O g'ha 'na forma irregolâ con de dimenscioin de 34,4 × 11,2 × 11,2 km.[2][3] O g'ha un caratteristego restrenzimento centrâ: se o s'amia da-i poli, o l'assomeggia a una banaña o un pistaccio. A so massa de 6,687 × 1015 kg[3] a l'é pâ a circa un dexemioneximo da massa lunâ. A superfiçie, de cô brun-doao, a l'appâ pesantemente crateizzâ: i cratei maggioî razonzan de dimenscioin confrontabili con quelle de Eros mæximo.[4] E inmagine a ata risoluzion rivelan a presenza de un strato de regolite ch'o crœuve Eros in ogni so parte, o spessô do quæ o l'é stimao ese tra 10 e 100 m.[5]
Tra i oggetti do scistema solâ de so dimenscioin, Eros o l'é stæto quello ciu osservao.[6][7] Storicamente, e so osservazioin son stæte rilevante pe a determinazion do valô da parallasse solâ (e conseguentemente de l'unitæ astronomica) e da massa do scistema Tæra-Luña.[8][1] O l'é o primmo asteroide intorno a-o quæ ha orbitao e insce-o quæ s'é posao una sonda spaziâ: a NEAR Shoemaker da NASA infæti, doppo ese intrâ in orbita o 14 frevâ 2000, a l'é atterrâ o 12 frevâ 2001 insce-a superfiçie de l'asteroide, dovve a l'ha conduto di analixi chimiche do sœu.[9]
Indiçe
- 1 Osservazion
- 2 Stoia de osservazioin
- 3 Parametri orbitæ e rotazion
- 4 Formazion
- 5 Caratteristeghe chimico-fixiche
- 6 Struttua interna
- 7 Superfiçie
- 8 Eros inta coltua
- 9 Note
- 10 Bibliografia
- 11 Collegamenti esterni
Osservazion[Càngia | modifica sorgente]
Eros o l'é un oggetto mediamente poco luminoso, ch'o manten pe di periodi de diversci anni de magnitudini compreise tra a dozzexima e a chinzexima.[10] Durante i periodici avvexinamenti a-a Tæra (una dexeña pe secolo[11]), a l'oppoxizion o pœu però razonze de magnitudine compreise tra l'ottava e a nona.[12][10] In te di oppoxizioin ancon ciu ræe che se verifican ogni 81 anni - l'urtima a l'é avvegnua into 1975 e a proscima a se verifichiâ into 2056[11] - Eros o razonze a magnitudine +7,1,[10], divegnindo ciu luminoso de Nettun e di asteroidi da fascia prinçipâ, con l'eccezion de 4 Vesta e, de ræo, de 2 Pallas e 7 Iris.
A l'oppoxizion, l'asteroide o pâ fermâse, ma, a differenza de quante se verifica normalmente pe un corpo in conzonzion eliocentrica co-a Tæra, o so moto apparente o no vegne mai retrogrado.[13] A-o momento da so scoverta, Eros o l'ea l'unico oggetto esterno a-a Tæra a exibî tâ comportamento, in seguito manifestao anche da di atri asteroidi near-Earth. O so periodo scinodico de 845 giorni terrestri o l'é un di ciu longhi tra quelli possedui da-i corpi do scistema solâ.[13]
Stoia de osservazioin[Càngia | modifica sorgente]
Scoverta[Càngia | modifica sorgente]
A scoverta de Eros a fu attribuia a Carl Gustav Witt,[14] ch'o-o fotografò a nœutte do 13 agosto 1898 da l'osservatoio berlineise de l'associazion astronomica Urania (Urania Sternwarte Berlin), comme un oggetto de unzexima magnitudine, mentre o l'eseguiva de mesue astrometriche de precixon da poxizion de l'asteroide 185 Eunike, acquixindo con un'espoxizion de doe ôe un'immagine de una zona centrâ insce-a stella Beta Aquarii.[1] Tuttavia de immagini de l'asteroide fun arecugeite a mæxima nœutte anche da Auguste Charlois da l'Osservatoio de Nizza, ma i dæti fun da lê pubricæ solo quarche giorno doppo Witt: mentre a l'epoca se dette a corpa do ritardo a-o Charlois mæximo, a-o quæ vegniva rimproverao d'avei mancao de controllâ e lastre fotografiche inti giorni subito doppo a nœutte da so espoxizion - o 14 d'agosto, ch'o cazzè de domeñega, e o 15, festivo[14] - a caosa do ritardo a l'ea probabilmente dovua a un problema tecnico do telescopio, ch'o l'aiva fallio in te l'annullâ l'effetto do moto da Tæra, produxendo de immagini meno nitide. Questa circostanza, scoverta into 2002, a l'ha fæto sci che a l'astronomo françeise segge reconosciua ancœu a scoverta indipendente.[15]
In meno de doe settemañe, Adolf Berberich o calcolò un'orbita preliminâ, ch'a permisse de notâ a scingolaritæ de l'asteroide rispetto a tutti i atri alloa noti: a-o perielio, l'oggetto se saiæ infæti trovao entro l'orbita de Marte.[1] De succescive osservazioin, unie a l'individuazion de immagini de pre-scoverta arecugeite da l'Harvard College Observatory za into 1893,[16] permissan de determinâ l'orbita con maggiô accuatezza e de scrovî che l'asteroide into 1894 o s'ea avvexinao a-a Tæra:[1] l'ea stæto coscì scoverto o primmo asteroide near-Earth.
O nomme Eros o fu scelto da Witt e Berberich in riferimento a-o dio grego de l'amô , rompindo a tradizion ch'a l'aiva visto fin a alloa assegnâ a-i asteroidi di nommi femminili.[1]
Osservazioin succescive[Càngia | modifica sorgente]
Into corso de quarchedun di periodici avvexinamenti de Eros a-o nostro pianeta, a-i quæ corrisponde de condizioin osservative particolarmente favoeive, l'asteroide o l'é stæto oggetto de de miræ campagne osservative - anche de carattere internazionâ. A primma de queste a l'ebbe lœugo into biennio 1900-1901[17] e in tâ occaxon o Comité International Permanent pour l'Exécution Photographique de A Cartes du Ciel o sviluppò un cian de travaggio - a-o quæ aderin 58 osservatoi astronomici de varie nazioin - co-o scopo de mesuâ a parallasse solâ (e quindi de determinâ a distanza media da Tæra da-o Sô, ovvero l'Unitæ astronomica) attraverso de mesue da poxizion de Eros.[18]
Sfrutando o fæto che l'asteroide o foise a l'oppoxizion (razonta o 30 ottobre 1900[18]), se procedette mesuando l'angolo sotteiso da-e conzonzente tra Eros e i ponti d'osservazion insce-a Tæra. A distanza de l'asteroide da-a Tæra a fu quindi determinâ con de sempliçe relazioin trigonometriche: infæti e mesuazioin permissan de conosce i valoî di angoli interni do triangolo avente a-i propri vertexi l'asteroide e, presempio, doî punti insce-a Tæra (a longhezza da conzonzente tra i doî punti insce-a Tæra a l'ea anche questa nota).[19] Se consciderò quindi o triangolo avente a-i propri vertexi a Tæra, o Sô e 433 Eros: a distanza Tæra-asteroide a l'ea stæta mesuâ; noto o periodo de l'orbita de 433 Eros, a distanza Sô-asteroide a poè ese deduta da-a segonda lezze de Keplero; se poette quindi determinâ a distanza media da Tæra da-o Sô, trovando pe quella un valô de 149 504 000 km (o valô ottegnuo attraverso de moderne mesuazioin radar o l'é de 149 597 870,66 km).[19] I risultæ fun pubricæ da Arthur Hinks into 1910.[20] O metodo o pœu in prinçipio ese dœuviao con un quâ-se-sæ terzo corpo ,[21] tuttavia, affinché e mesue angolæ seggian e ciu precise poscibile l'é necessaio che o terzo corpo o segge vexin a-a Tæra. Da chì o vantaggio derivante da l'adœuviâ un asteroide comme Eros.[19][22][23][24]
Una segonda campagna internazionâ votta a determinâ una megio approscimazion da parallasse solâ a fu organizzâ into 1930-1931 da-a Solar Parallax Commission de l'Union Astronomica Internazionâ.[25] In te sta occaxon, l'asteroide o razonse una distanza de circa 0,178 UA da-a Tæra, ben infeiô rispetto a l'occaxon precedente.[11] I risultæ in meito fun pubricæ into 1941 da Harold Spencer Jones.[26]
Into 1901 inoltre l'astronomo françeise Charles André o l'aiva registrao de variazioin periodiche inta luminoxitæ de Eros e o l'aiva proposto che l'oggetto o poese ese costituio da doî nuclei a forma de «manubrio da ginnastica».[27][28] Into 1931, i astronomi sudafrichen van den Bos e Finsen descrissan a forma de l'asteroide comme un «œutto», ne mesuon o periodo de rivoluzion in 5 ôe e 17 menuti[29] e ne stimon o diametro in 23 km (ben proscimo a-o valô reâ de 21 km).[30] In te questo periodo, inoltre, fu applicâ e affinâ insce Eros a tecnica de curve de luxe pe a determinazion do periodo de rotazion e da direzion de l'asse de rotazion de un asteroide.[30]
L'orbita seguia da l'asteroide a o rende particolarmente adatto anche pe determinâ a massa do scistema Tæra-Luña, valutando e variazioin produte into so moto da-i incontri ravvexinæ a-o scistema. Infæti, l'orbita che ogni oggetto o percore in gio a-o Sô a l'é perturbâ da-e azioin gravitazionæ di pianeti maggioî. Perché segge poscibile deteterminâ a massa de un pianeta da-o confronto de l'orbita effettiva de un oggetto campion con quella predita pe o mæximo oggetto da-a meccanica kepleriaña, l'é necessaio ch'a segge conosciua con precixon adeguâ l'orbita percorsa da l'oggetto e che i azioin gravitazionæ de disturbo eserçitæ da-o pianeta razonzan un'entitæ apprexeive, o sæ, da-o momento che queste son inversamente proporzionæ a-o quadrao da distanza,[31] che l'oggetto campion se avvexiñe sufficientemente a-o pianeta do quæ se vœu determinâ a massa.[32] Eros o soddisfa entrambe queste receste, da-o momento che tra i oggetti do scistema solâ de so dimenscioin o l'é stæto quello ciu studiao,[6][7] o l'é osservabile da-a Tæra in ogni punto da so orbita e o l'esegue di periodici avvexinamenti a-o nostro pianeta.[8]
Eduard Noteboom,[33] into 1921, o fu o primmo a eseguî sti carcoli, basandose insce-e osservazioin condute into periodo compreiso tra o 1893 e o 1914; Witt i ripetè into 1933, dœuviando di osservazioin insce un periodo ciu ampio, condute tra o 1893 e o 1931. Infin, un terzo valô o fu proposto da Eugene Rabe into 1950, dœuviando e osservazioin arecugeite into periodo tra o 1926 e o 1945, e revisto into 1967 da Rabe mæximo e Mary Parmenter Francis. Da alloa in ça, pe megioâ ulteriormente a stimma da massa do scistema Tæra-Luña, l'é risultao ciu conveniente fâ ricorso a-e sonde spaziæ.[8][1]
Into biennio 1974-1975 l'é stæto quindi oggetto de una terza campagna de osservazioin, in occaxon de un avvexinamento particolarmente streito a-a Tæra, i risultæ da quæ fun pubricæ into numero do mazzo do 1976 da revista Icarus.[6] Eros o fu osservao into vixibile, in te l'infrarosso e attraverso di strumenti radar; ne fun stimæ l'albedo (pâ a 0,19 ± 0,01), e dimenscioin (13 × 15 × 36 km), o periodo de rotazion (5 ôe 16 menuti e 13,4 segondi) e a direzion de l'asse de rotazion.[7] Fun çercæ di indizi insce-a so compoxizion,[34][35] mentre e osservazioin in te l'infrarosso rivelon a presenza in superfiçie de un strato de regolite scimile a quella lunâ.[36]
O 23 zenâ 1975 l'é stæto inoltre osservao da-i Stati Unii l'occultazion da parte de Eros da stella Kappa Geminorum (de magnitudine 3,73), l'unica da quæ s'agge 'na traçça storica.[37]
In ti anni ottanta e novanta, Eros o l'é stæto ogetto de nœuve osservazioin, anche radar, votte a determinâne con maggiô accuratezza e dimenscioin, a forma[6] e, ciu in generâ, a arecœugge quante ciu informazioin poscibile in vista da miscion Near Earth Asteroid Rendezvous che a NASA a l'aviæ lançao into 1996.
Into zenâ do 2012 Eros o l'é torna tranxitao in proscimitæ da Tæra, razonzendo una distanza confrontabile con quella razonta into 1931,[11] e anche in te st'occaxon o l'é stæto oggetto de di osservazioin.[38]
Miscioin spaziæ[Càngia | modifica sorgente]
Into 1996 a NASA a l'ha lançao a sonda Near Earth Asteroid Rendezvous, in seguito rinominâ NEAR Shoemaker, sviluppâ pe eseguî o studio prolongao de un asteroide near-Earth.[9] I vincoli into delta-v imposti into trasferimento orbitâ da-e specifiche de progetto, poneivan una miscion insce Eros a-o limite de fattibilitæ, rispetto a di atri obiettivi ciu proscimi a-a Tæra quæ 1943 Anteros, 3361 Orpheus e 4660 Nereus, inizialmente preferii. Eros o fu tuttavia ritegnuo ciu interessante e o fu razonto grazie a l'individuazion de un opportun cian de xœu - calcolao da Robert W. Farquhar - ch'o previdde una manœuvra de caçafrusto gravitazionâ co-a Tæra e o permisse ascì o sorvolo de l'asteroide 253 Mathilde inta fascia prinçipâ.[39]
A miscion a ogni moddo a l'andò a reizego de fallî quande a-o momento da primma manœuvra de rendezvous con Eros se presentò un problema into controllo d'assetto ch'o condusse a-a perdia do contatto co-a sonda pe 27 ôe.[40] Ciò rimandò de circa un anno o previsto rendezvous con l'asteroide, a-o 14 frevâ 2000, quande a sonda a gh'intrò in orbita in gio con successo.[41]
NEAR Shoemaker o l'orbitò in gio a Eros percorrindo di orbite progrescivamente ciu streite fin a 35 km de raggio - segge into cian polâ de l'asteroide, segge in quello equatoriâ - e eseguindo di sorvoli radenti razonzendo una distanza minima de 2-3 km da-a superfiçie. O mappò a superfiçie e o ne identificò e formazioin geologiche, o permisse de mesue gravimetriche e o compì di analixi da compoxizion de l'asteroide attraverso di spettrometri in te l'infrarosso e inti raggi X.[42] O 12 frevâ 2001, doî giorni primma da concluxon originaiamente cianificâ da miscion, fu tentao una disceisa controllâ verso a superfiçie ch'a se concluse con l'atterraggio da sonda in proscimitæ do cratê Himeros - vexin a-a "sella" de l'asteroide. Con sorpreisa di mæximi controlloî de miscion, a sonda a risultò ancon operativa e inti succescivi sezze giorni fun condute mesue insce-a compoxizion do sœu do scito d'atterraggio co-o spettrometro inti raggi gamma, ch'o s'ea rivelao poco efficaçe inti osservazioin condute da l'orbita.[43] A miscion a l'é terminâ o seguente 28 frevâ.[43]
Parametri orbitæ e rotazion[Càngia | modifica sorgente]
433 Eros o l'orbita a una distanza media da-o Sô de 217,5 mioin de km, pâ a circa 1,5 UA e o completa una rivoluzion intorno a-a stella in te 643,246 giorni, pâ a 1,76 anni. L'orbita a l'é inclinâ de 10,830° rispetto a-o cian de l'eclittica; pe via da so eccentricitæ pâ a 0,223, a distanza tra o pianeta e o Sô a varia de circa 276 mioin de chilometri tra i doî apsidi: o perielio, ponto de l'orbita in to quæ se verifica o mascimo avvexinamento a-o Sô, o l'é a 1,113 UA da-a stella, mentre l'afelio, punto de l'orbita in to quæ se verifica o mascimo allontanamento da-o Sô, o l'é a 1,783 UA.[11] l'orbita de Eros quindi a l'é sempre esterna rispetto a quella da Tæra - qualificandolo comme asteroide Amor, mentre o l'attraversa quella de Marte. A minima distanza tra l'orbita de Eros e quella da Tæra (Minimum Orbit Intersection Distance, MOID) a l'é pâ a 0,148532 UA. Un valô proscimo a questa o l'é stæto razonto into 1975 e saiâ torna razonto into 2056 durante un di periodici avvexinamenti de Eros a-o nostro pianeta.[11]
Un oggetto o pœu restâ insce un'orbita comme quella percoria da Eros a-o ciu pe dexe mioin d'anni,[44] primma che questa a segge perturbâ da de interazioin gravitazionæ co-i pianeti do Scistema solâ. De simulazioin condute da P. Michel e colleghi suggeriscian che Eros o posse diventâ un asteroide geosecante da chì a doî mioin d'anni e individuan una probabilitæ non nulla che Eros o posse in urtimo collidde co-o nostro pianeta.[45]
Eros o completa una rotazion in 5,27 ôe;[46] o so asse de rotazion, inclinao de 89° rispetto a-o cian orbitâ, o l'é soggetto a un moto de nutazion ch'o genera di oscillazioin che razonzan i 55" (pe confronto, l'ampiezza da nutazion terrestre a l'é de l'ordine di 2") inta direzion perpendicolâ a-o cian orbitâ; o moto de precescion a-o quæ è soggetto, invece, o l'é de 2,84" l'anno.[47]
Formazion[Càngia | modifica sorgente]
Vari indizi indican che Eros o segge o frammento de un corpo preexistente.[48] L'é inoltre improbabile ch'o posse esise formao in proscimitæ de l'attuâ orbita, inta popolazion di near-Earth object (NEO) - instabile pe di periodi de tempo supeioî a-i dexe mioin d'anni,[44] ma, in accordio a-i modelli de formazion do scistema solâ, o poriæ esise formao inta porzion interna da fascia prinçipâ, dominâ da di asteroidi de tipo S,[49] di quæ o condividde a compoxizion. Eros o poriæ avei abbandonao a fascia prinçipâ circa 16 mioin d'anni fa.[44] Di astronomi italien ritegnan inoltre d'avei identificao - da di studdi de dinamica orbitâ e analixi spettroscopiche - inta famiggia Maria i atri frammenti do corpo progenitô de Eros.[50]
Insce Eros no l'é stæto rilevao presenza de un campo magnetico, che se presente a doviæ ese infeiô a-o limite de senscibilitæ do magnetometro a bordo da sonda NEAR Shoemaker: : 4 nT. Ciò poriæ ese spiegao co-o fæto che l'asteroide, into so processo de formazion, o no saiæ mai passao pe una fase liquida.[51]
Caratteristeghe chimico-fixiche[Càngia | modifica sorgente]
Massa e dimenscioin[Càngia | modifica sorgente]
Eros o l'é o segondo asteroide NEAR pe dimenscioin, doppo 1036 Ganymed.[52] O l'a una forma irregolâ ch'a ricorda un'enorme banaña se osservao da-a direzion di poli,[53] o un pistaccio, a caosa do restrenzimento inta zona centrâ, indicao comme "sella" (saddle in ingleise). O pœu ese descrito approscimativamente da un ellissoide de dimenscioin de 34,4 × 11,2 × 11,2 km, a-o quæ corrisponde un diametro medio de 16,84 ± 0,06 km.[3] O l'occupa un volumme de circa 2 500 km³ e a so superfiçie a se estende pe circa 1 125 km².[54]
De mesuazioin radiometriche condute durante a miscion NEAR Shoemaker han permesso de determinâ con precixon a massa de Eros, pâ a 6,687 ± 0,003 × 1015kg,[3] circa un dexemioneximo da massa lunâ. Rapportando tâ valô co-o so volumme, se ottegne una denscitæ de 2 670 ± 30 kg/m³,[3] proscima a quella da crosta terrestre.[55] Poiché Eros o no g'ha una forma sferica, a gravitæ insce-a so superfiçie a varia da punto a punto tra 2,1 e 5,5 mm/s²; infæti, questa dipende da-a distanza locâ da-o centro de gravitæ de l'asteroide. A velocitæ de fuga insce-a superfiçie - correlâ a-o valô de l'accelerazion de gravitæ locâ e a-o valô locâ de l'accelerazion centripeta dovua a-o moto de rotazion de l'asteroide - a pœu variâ tra 3,1 e 17,2 m/s.[56]
Compoxizion[Càngia | modifica sorgente]
Spettroscopicamente, Eros o pœu ese clascificao tra i asteroidi de tipo S (IV),[57][58] dovve o IV o l'é un indicatô, in te 'na scâ ch'a va da I a VII introduta da Gaffey et al. into 1993,[59] do contegnuo de oliviñe e ortopirosseni presenti in superfiçie. In particolâ, i asteroidi do gruppo IV presentan un'elevâ variabilitæ into rapporto tra oliviñe e ortopirosseni povei de caço (scilicæ feroxi), vegnindo associæ a-e condrite ordinaie.[59] Into caxo specifico de Eros, di osservazioin condute in te l'infrarosso da-a Tæra, aveivan portao a ritegnî che una faccia de l'asteroide a foise ricca maggiormente de oliviñe e a presentesse de caratteristeghe che l'accomunassan a i asteroidi S(II), mentre l'atra de pirosseni, con caratteristeghe analoghe a i asteroidi S(V). A clascificazion spettrâ de Eros a saiæ quindi derivâ da un bilançamento de doe superfiçie.[60]
I osservazioin condute co-o spettrografo infrarosso (NIS) a bordo da sonda NEAR Shoemaker han rilevao una maggiô uniformitæ inta compoxizion da superfiçie, con de eccezioin rappresentæ da de zone in proscimitæ a di cratei da impatto.[61] O spettro arecugeito da-o strumento o mostra doe gren bande de asciorbimento in proscimitæ de 1 e 2 um, che son stæte associæ a-a presenza de di mineræ femici comme oliviñe e pirosseni, con un'abbondanza mesuâ comme rapporto de ortopirosseni (opx) insce oliviñe e ortopirosseni (ol + opx) de 42 ± 4%.[62] I studioxi ritegnan tuttavia de poei distingue a presenza de aomanco atre træ specie mineræ, pe una sola de quæ saieivan presente dæti bastanti a-a so identificazion.[63] L'e stæto suggeio, infæti, che possan ese presenti anche di clinopirosseni ricchi de caço, inta forma de diopside o augite, a quæ presenza a l'é rilevâ anche inte condriti H, L e LL con de perçentuæ rispettivamente de 12, 17 e 19%.[64] Un megioamento inte conoscenze insce-a compoxizion de Eros o poriâ derivâ infin da una maggiô comprenscion do fonzionamento do strumento e conseguentemente da una megio calibrazion di dæti arecugeiti.[65]
NEAR Shoemaker o l'ha inoltre arecugeito di dæti insce-a compoxizion elementâ de Eros attraverso i spettrometri inti raggi X e gamma. Stimâ comme rapporto elementâ rispetto a-o sciliçio, in de mesue condute insce tutta a superfiçie attraverso o spettrometro a raggi X (XRS), a l'é risultâ ese pe çerti versci analoga a quelle de condrite ordinaie (inti valoî de Fe/Se, A-o/Se e Mg/Se), ma con un minô quantitativo de sorfo.[68] No l'é poscibile savei tuttavia se ciò segge limitao a una dexeña de um da superfiçie (corrispondente a-o poei penetrante do strumento) oppù a permanga ascì a l'interno de l'asteroide. O spettrometro a raggi gamma (GRS) invece o l'ha fornio di dæti validi solo quande a sonda a s'é posâ insce-a superfiçie, essendo stæta sovrastimâ a so portâ. E mesue son quindi limitæ a circa un metro cubbo de Eros. O strumento o l'ha rilevao di valoî de l'abbondanza do potascio e di rapporti Mg/Se e Se/O confrontabili con quante mesuao inte condrite, ma un contegnuo minô de færo inti rapporti Fe/Se e Fe/O.[69]
Un primmo problema sollevao da questi dæti o l'é relativo a-a penuria de sorfo insce-a superfiçie. Son stæti ipotizzæ almeno trei meccanismi che possan giustificâla, o ciu probabile di quæ o l'é che l'elemento o segge andæto perduo in to spazio pe effetto do bombardamento de radiazioin e di micrometeorite subio da-a superfiçie mæxima (space weathering).[70] l'atra question averta a l'é a discrepanza inti valoî do rapporto Fe/Se mesuæ da-i doî stromenti; l'ipotexi ciu probabile a l'é ch'o derive da una segregazion do færo da-i scilicæ entro a regolite.[70] Into complesso, infin, i osservazioin no permettan de associâ Eros a una specifica sottoclasse de condrite ordinaie e son sorti dubbi insce l'effettiva rappresentativitæ da regolite da compoxizion complesciva de l'asteroide.[71]
L'é stæto supposto che 433 Eros o contegne de maggioî quantitæ de oo, argento, zinco, alluminio e di atri metalli rispetto a quante segge stæto, o poriâ mai ese, estræto da-i livelli ciu superficiæ da crosta terrestre.[72]
Struttua interna[Càngia | modifica sorgente]
Eros o l'é un corpo da-a struttua interna essenzialmente uniforme, comme suggerisce a distribuzion do so campo gravitazionâ e o fæto che o centro de massa quæxi o coincidde co-o centro da figua. Tuttavia o possede una denscitæ leggermente infeiô a quella de condriti ordinaie (OC) - mediamente pâ a 3 400 kg/m³ - e ciò fa suppoñe ch'o presente una scignificativa poroxitæ macroscopica, stimâ tra o 21% e o 33%. Questo saiæ coerente con una stoia de impatti che avieivan pesantemente frattuao, ma no disgregao, l'asteroide, insce-a superfiçie do quæ l'é poscibile individuâ de struttue che mostran un'elevâ coerenza; i pezzi saieivan quindi arestæ pe o ciu in poxizion o avieivan subio solo di picceni spostamenti che avieivan infin conduto a-a creazion de cavitæ interne.[74]
Buczkowski e colleghi han sostegnuo into 2008 che foise poscibile leze insce-a superfiçie de stoie differente pe e doe estremitæ de Eros e suggerio che l'asteroide o se componesse de doe parte a contatto.[75] A creazion de un database dettaggiao de caratteristeghe superfiçiæ de Eros ha conduto i mæximi autoî a rivedde e proprie ipotexi into 2009, avendo identificao de struttue che, presente in entrambe e estremitæ de l'asteroide, saieivan a sostegno de l'ipotexi che Eros segge un oggetto compatto.[76]
Infin, R. Greenberg o ritegne che segge poscibile identificâ parallelamente a-o Hinks Dorsum[77] - precedentemente riconosciuo comme una faggia compresciva - una veña de roccia ch'a costituiæ un punto de forza inta struttua interna de l'asteroide, ch'a poriæ esise originâ into corpo progenitô de Eros e succescivamente mantegnua, rescistendo a l'azion erosiva di impatti. Tâ struttua a poriæ ese a l'origine da forma allonghia de l'asteroide.[78]
Superfiçie[Càngia | modifica sorgente]
E figue prominente insce-a superfiçie de Eros son trei cratei d'impatto.[79] O maggiô, Himeros, o presenta un diametro de circa 11 km e una profonditæ de 1,5 km e se trœuva insce-o lao convesso de l'asteroide. Insce-o so bordo sud-occidentâ se sovrappoñe o cratê Charlois[80] de circa 7 km de diametro e profondo quarche çentanâ de metri, ciæamente ciu zoveno do precedente. A-o so interno se dispoñe un strato de regolite no consolidao, relativamente profondo.[81] Infin, insce-o lao concavo l'é presente o cratê Psyche de circa 5 km de diametro e profondo 1 km. O cratê o l'é antigo da-o momento che insce-o so bordo son presenti ben quattro cratei de circa 1 km de diametro ciaschedun e, poiché o contegne do materiâ espulso in te l'impatto che ha generao a Charlois Regio, è de seguo precedente a questa. No l'é tuttavia poscibile stabilî se temporalmente o l'ha preceduto o seguio Himeros, perché e so superfiçie no razonzan de dimenscioin tæ da rappresentâ un campion statisticamente scignificativo.[82]
Approfondindo l'indagine a una risoluzion maggiô (compreisa tra 1 km e 100 m), insce-a superfiçie pesantemente crateizzâ se sovrappoñe de creste e de striatue.[79] O Hinks Dorsum,[77] in particolâ, ch'o se estende pe 18 km in te l'emisfeo settentrionâ, o poriæ ese a manifestazion de una faggia ben esteisa ch'a trœuva una prosecuzion inte Callisto Fossae, inta parte opposta de l'asteroide.[83] Comme za dito, R. Greenberg o l'interpreta viçeversa comme una struttua de forza e no de debolezza de l'asteroide.[78]
Scignificativamente, o numero di cratei de piccene dimenscioin (infeioî a-i 100-200 m) o l'è minô de quante teoricamente atteiso, analogamente a quante osservao insce Fobos e insce-i aticen lunæ. L'é stæto ipotizzao che questo segge dovuo a-o moto da regolite - provocao da-a pendenza da superfiçie o da-e onde scismiche generæ da un impatto astronomico - ch'o l'aviæ scancellao e traççe di impatti de minoî dimenscioin.[85] Se ritegne, in particolâ, d'avei individuao in te l'impatto ch'o l'ha dæto origine a-a Charlois Regio a caosa de l'assenza de cratei de piccene dimenscioin (con diametro infeiô a-i 500 m) da de diverse aree - che corrispondan complescivamente a-o 40 % da superfiçie de l'asteroide - compreise entro una distanza in linia retta de 9 km da-o punto de l'impatto.[86] Responsabile da degradazion da superfiçie saiæ stæta l'energia scismica produta da l'impatto, ch'a se saiæ propagâ attraverso tutto l'asteroide sotto forma de onde e a l'aviæ determinao o crollo de struttue ciu picciñe. Poiché Eros o g'ha una forma irregolâ, punti anche lonten da superfiçie pœuan ese conzonti da una linia retta ch'a l' attraversa l'asteroide, de longhezza infeiô rispetto a-o percorso superfiçiâ. Coscì, di aree che fra lô pan ben distante, insce de "facce" opposte de l'asteroide, ma compreise entro 9 km da l'impatto, saieivan stæte interessæ da l'evento ch'o l' aviæ determinao infin una distribuzion ineguâ da denscitæ de cratei insce-a superfiçie.[86]
O mæximo impatto o l'aviæ ascì originao a ciu gran parte di magœu spantegæ insce-a superfiçie.[86] Tâ produzion a l'é stæta spiegâ comme dovua a-a particolaritæ do scito de l'impatto, che, avvegnuo insce-o bordo de un atro grande cratê, o poriæ avei razonto di strati ciu profondi.
Sotto i 50 m, infin, i masci e e struttue associæ a-o trasporto da regolite dominan a morfologia da superfiçie.[79][87] No se rileva invece e traççe de l'affioramento de rocce do substrato.[88]
O strato superfiçiâ o l'appariæ a l'œuggio uman noteivemente uniforme, de cô bruñdoao. E prinçipæ anomalie inta colorazion saieivan rappresentæ da doe tipologie de depoxiti, i un caratterizzæ da di valoî elevæ de l'albedo, individuæ insce-e ligge de çerti cratei de gren dimenscioin e interpretæ comme dovui a l'affioramento de materiâ do substrato meno alterao da-o space weathering (esposto a prœuvo a di fenomeni de scorrimento do strato superfiçiâ);[89] i atri, diti pond (stagni), orizzontæ e da-a superfiçie levigâ, che presentan una componente bluastra da colorazion ciu intensa rispetto a-o terren circostante.[79] Quest'urtimi saieivan produti da materiâ a graña fiña ch'a l'é andæta a impî di cratei existenti, livellandose segondo una superfiçie equipotenziâ locâ. Bastiæ una profonditæ de 20 cm pe dâ e caratteristeghe osservæ. O cô bluastro o poriæ ese conseguenza de dimenscioin di gren, ma anche da segregazion di scilicæ da-o færo. I pond saieivan composti prevalentemente da-i primmi, mentre o færo o l'aviæ razonto una poxizion de equilibrio a maggiô profonditæ. Questo poriæ anche spiegâ e rilevazioin do GRS, essendo NEAR Shoemaker atterrâ proprio in proscimitæ de un pond.[90] L'é stæto ipotizzao che o materiâ ch'o costituisce i pond o posse provegnî da l'interno de l'asteroide[90] oppù - segondo un'ipotexi ciu recente - o posse derivâ da-a disgregazion di masci causâ da-o ciclo termico.[91] L'é poscibile che inte zone direttamente illuminæ da-i raggi solæ se razonze a-o perielio una tempiatua superfiçiâ de 100 °C; mentre de mesue eseguie durante e ôe notturne han indicao una tempiatua vexiña a-i -150 °C.[92] L'escurscion termica giornalea saiæ compreisa tra 10 e 100 °C.[93]
O strato da regolite o razonze un spessô superiô aomanco a-i 10 m,[94] ma in te di punti o poriæ razonze anche i 100 m.[95] Questo supponendo che existe un'interfaccia netta tra a regolite mæxima e un strato profondo de roccia de maggiô compattezza, interfaccia ch'a poriæ anche mancâ; in tâ caxo a regolite superfiçiâ a degradiæ verso di blocchi de dimenscioin sempre maggioî.[88]
Eros inta coltua[Càngia | modifica sorgente]
Quande Eros o l'é stæto scoverto l'ea za stæta introduta a distinzion tra i pianeti e i asteroidi (pianeti minoî o pianetin).[96] Ciononostante, e so peculiaritæ attion l'attenzion segge da comunitæ scientifica, segge de l'opinion pubrica: Eros, infæti, non solo o l'ea o primmo oggetto a vegnî scoverto tra a Tæra e Marte, ma o l'effettoava di periodici avvexinamenti a-o nostro pianeta.[30]
O comparse pe a primma votta in te 'n'œuvia de fantascienza into racconto in lengua ingleise Our Distant Cousins (1929) do scrittô irlandeise Lord Dunsany, into quæ un aviatô avventuroso o finisce insce l'asteroide pe un errô de navigazion into so viægio de ritorno da Marte; Eros o l'é un mondo vivo, coverto de boschi e abitao da di animæ scimili a quelli terrestri, ma da-e dimenscioin picceniscime.[97] Saiâ pœu ambientâ insce Eros a striscia a fumetti On the Planetoid Eros da serie Buck Rogers, pubricâ tra o 17 agosto e o 2 dexembre do 1931 in ti Stati Unii.
Into 1933, o futuo fixico Freeman Dyson, alloa de nœuve anni, o scrisse o racconto incompio Sir Phillip Robert's Erolunar Collision, in to quæ o l'immagina una spedizion insce-a Luña pe osservâ a collixon de l'asteroide co-o satellite.[52] O tema da poscibile collixon o ricorriâ anche succescivamente. Coscì, in te l'episodio Visitors from Outer Space da serie animâ Space Angel,[98] quande Eros o compâ pe a primma votta in televixon into 1962; in Superman vs The Flash LCE edito tra ottobre e novembre do 1976 da-a DC Comics; into film tv Asteroid do 1997,[99] diretto da Bradford May e into romanzo Evolution de Stephen Baxter, do 2003.
Ricore anche a scituazion, comuña a di atri asteroidi ascì, de vedde Eros comme un'astronave alieña camuffâ - accadde inta serie de sei romanzi Dig Allen Space Explorer (1959–1962) de Joseph Greene[100] - o trasformao lê mæximo in te 'n'astronave, comme into romanzo Captive Universe (1969) de Harry Harrison - pubricao in Italia into 1980 comme A çittæ di Aztechi in Urania - in to quæ l'asteroide o l'é trasformao in te 'na nave generazionâ.[101]
Infin, in te l'episodio A figgia de Eros (1969), da striscia a fumetti britannega Jeff Hawke, l'asteroide o l'é un avamposto de di potenziæ invasoî alien che pe mantegnise in incognito fan annullâ, con di metodi subdoli, una miscion terrestre insce-o mæximo;[102] into romanzo O zœugo de Ender (1985) de Orson Scott Card, a "Scœua de Comando" a l'é ambientâ insce Eros, trasformao da-i alien "Scorpioin" contro i quæ l'umanitæ a l'é stæta a longo in guæra;[103] mentre in l'intrigo Wetware (Vacuum Flowers, 1987), de Michael Swanwick, Eros o l'é circondao da un sciammo de stazioin spaziæ.[104]
L'é probabile che Eros o segge, doppo Cere, o segondo asteroide ciu menzunao in te di œuvie lettiaie e fantascientifiche.
Note[Càngia | modifica sorgente]
- ↑ 1,0 1,1 1,2 1,3 1,4 1,5 1,6 Yeomans, Donald K., op. cit., pp. 417-418, 1995.
- ↑ Errore nella funzione Cite: Marcatore
non valido; non è stato indicato alcun testo per il marcatore
Baer
- ↑ 3,0 3,1 3,2 3,3 3,4 Yeomans, D. K.; et al., op. cit., 2000.
- ↑ Cratei meteorici de dimenscioin paragonabili a l'oggetto son stæti osservæ anche insce di atri oggetti asteroidæ.
- ↑ Robinson, M.S.; et al. , op. cit., 2002.
- ↑ 6,0 6,1 6,2 6,3 (1990). The shape of Eros (2): 334-351. DOI:10.1016/0019-1035(90)90042-8. URL consultato in data 7 marzo 2012.
- ↑ 7,0 7,1 7,2 (1976). Physical properties of asteroid 433 Eros: 149-153. DOI:10.1016/0019-1035(76)90097-X.
- ↑ 8,0 8,1 8,2 Rabe, E., op. cit., pp. 18-19, 1971.
- ↑ 9,0 9,1 Near Earth Asteroid Rendezvous Mission (NEAR). URL consultato in data 14 settembre 2009.
- ↑ 10,0 10,1 10,2 Calcolao dœuviando o JPL Horizons pe o 24 frevâ 2014.
- ↑ Errore nella funzione Cite: Marcatore
non valido; non è stato indicato alcun testo per il marcatore
jpldata
- ↑ O 31 zenâ 2012 433 Eros o l'é tranxitao a 0,179 UA (26,7 mioin de chilometri) da-a Tæra, circa 70 votte a distanza da Luña da-o nostro pianeta, razonzendo a magnitudine visuâ de +8,1. Into proscimo avvexinamento, ch'o se verifichiâ o 15 zenâ do 2019, Eros o razonziâ a nona magnitudine.
- ↑ 13,0 13,1 Eros in Encyclopaedia Britannica: a new survey of universal knowledge. Volumme 8, 1952, p. 695.
- ↑ 14,0 14,1 (2002). Discovery Circumstances of the First Near-Earth Asteroid (433) Eros: 210–220. URL consultato in data 15 novembre 2011. (Abstract).
- ↑ Amia o collegamento a-o scito do Jet Propulsion Laboratory tra i Collegamenti esterni.
- ↑ Amia collegamento a-o scito do Minor Planet Center tra i Collegamenti esterni.
- ↑ O mascimo avvexinamento o l'é stæto razonto o 27 dicembre 1900 quande Eros o l'é tranxitao a una distanza de 0,3149 UA da-a Tæra. Fonte: JPL.
- ↑ 18,0 18,1 (2001). 433 Eros Opposition of 1900 and Solar Parallax Measurement: P254. URL consultato in data 6 marzo 2012. (Abstract). Abstracts of Contributed Talks and Posters presented at the Annual Scientific Meeting of the Astronomische Gesellschaft at the Joint European and National Meeting JENAM 2001 of the European Astronomical Society and the Astronomische Gesellschaft at Munich, September 10-15, 2001.
- ↑ 19,0 19,1 19,2 S. De Meis, J. Meeus, op. cit., p. 10
- ↑ (1909). Solar Parallax Papers No. 7: The General Solution from the Photographic Right Ascensions of Eros, at the Opposition of 1900 (7): 544-567. URL consultato in data 22 frevâ 2012.
- ↑ Primma de dœuviâ Eros s'ea tentao co-i asteroidi 7 Iris, 12 Victoria e 80 Sappho. Cfr. Cecchini, G. , op. cit., pp. 379-380, 1952.
- ↑ (1900). Feasibility of obtaining the Solar Parallax from simultaneous Micrometer Observations of (433) Eros: 131. DOI:10.1002/asna.19001530803. URL consultato in data 6 marzo 2012.
- ↑ A History of Astronomy, 1907, pp. 154-155.
- ↑ Cecchini, G. , op. cit., pp. 379-380, 1952.
- ↑ (1940). Eros, On the suitability of, for the accurate determination of the solar parallax: 422-434. URL consultato in data 6 marzo 2012.
- ↑ (1941). The Solar Parallax and the Mass of the Moon from Observations of Eros at the Opposition of 1931 (parte II).
- ↑ Sur le système formé par la Planète double (433) Eros, pp. 27-28. URL consultato in data 6 marzo 2012.
- ↑ (1933). Insce-o periodo da variazion luminosa do pianetin Eros: 183-187. URL consultato in data 6 marzo 2012.
- ↑ van den Bos, W. H.; Finsen, W. S., op. cit., p. 330, 1931.
- ↑ 30,0 30,1 30,2 Veverka, J., Eros: Special among the Asteroids in Bell, J.; Mitton, J. (a cua de), op. cit., p. 4, 2002.
- ↑ S'amie A lezze de gravitazion universâ in ta fixica clascica.
- ↑ Rabe, E., op. cit., pp. 13-14, 1971.
- ↑ (1921). Beiträge zur Theorie der Bewegung des Planeten 433 Eros: 153-170. URL consultato in data 7 marzo 2012.
- ↑ (1976). Spectrophotometry /0.33 to 1.07 microns/ of 433 Eros and compositional implications: 105-115. DOI:10.1016/0019-1035(76)90092-0.
- ↑ (1976). Five-color photoelectric photometry of asteroid 433 Eros: 43-51. DOI:10.1016/0019-1035(76)90085-3.
- ↑ (1976). The diameter and thermal inertia of 433 Eros: 125-132. DOI:10.1016/0019-1035(76)90094-4.
- ↑ Listing of all of the asteroidal occultation observations in World Asteroidal Occultations. URL consultato in data 7 marzo 2012.
- ↑ S'amie l'elenco di osservazioin riportao insce-o scito do Minor Planet Center a-o quæ se fa riferimento inti Collegamenti esterni.
- ↑ "NEAR Mission Overview and Trajectory Dexign". AAS/AIAA Astrodynamics Conference, Halifax, Nova Scotia, August 14-17, 1995. URL consultato il 25 ottobre 2011.
- ↑ The NEAR Rendezvous Burn Anomaly of December 1998, 1999. URL consultato il 25 ottobre 2011.
- ↑ (2002). NEAR Mission Dexign (1): 18-33. URL consultato in data 25 ottobre 2011.
- ↑ Cheng, A.F., op. cit., 2002.
- ↑ 43,0 43,1 The End of an Asteroidal Adventure: NEAR Shoemaker Phones Home for the Last Time. URL consultato in data 25 ottobre 2011.
- ↑ 44,0 44,1 44,2 (2001) "On the Orbital and Collisional History of (433) Eros". Fall Meeting 2001. URL consultato il 19 novembre 2011.
- ↑ (1996). The orbital evolution of the asteroid Eros and implications for collision with the Earth: 689-691. DOI:doi:10.1038/380689a0.
- ↑ (2002). Determination of Shape, Gravity, and Rotational State of Asteroid 433 Eros (1): 3-17. DOI:10.1006/icar.2001.6753. URL consultato in data 16 novembre 2011. (Abstract).
- ↑ (2003). A precise modeling of Eros 433 rotation (2): 285-296. DOI:10.1016/j.icarus.2003.08.018. URL consultato in data 16 novembre 2011. (Abstract).
- ↑ Cheng, A.F., op. cit., pp. 357 e 360, 2002.
- ↑ (1982). Compositional structure of the asteroid belt (25): 1405-1407. DOI:10.1126/science.216.4553.1405.
- ↑ (1997). Maria l's Family: Physical Structure and Possible Implications for the Origin of Giant NEAs (1): 1-20. DOI:10.1006/icar.1997.5749. URL consultato in data 19 novembre 2011. (Abstract).
- ↑ Cheng, A.F., op. cit., p. 361, 2002.
- ↑ 52,0 52,1 Veverka, J., Eros: Special among the Asteroids in Bell, J.; Mitton, J. (a cua de), op. cit., p. 1, 2002.
- ↑ Robinson, M.S.; et al., op. cit., p. 1654, 2002.
- ↑ Errore nella funzione Cite: Marcatore
non valido; non è stato indicato alcun testo per il marcatore
Robinson2002
- ↑ A denscitæ media da crosta terrestre a varia tra 2 200 e 2 900 kg/m³. Pe de maggioî informazioin s'amie: Proprietæ chimico-fixiche da geosfea.
- ↑ Yeomans, D. K.; et al., op. cit., p. 2087, 2000.
- ↑ Murchie, S.L.; Pieters, C.M., op. cit., 1996.
- ↑ (2000). Science Highlights from the NEAR Mission at 433 Eros: 993. URL consultato in data 19 novembre 2011. (Abstract).
- ↑ 59,0 59,1 (1993). Mineralogical variations within the S-type asteroid class: 573. DOI:10.1006/icar.1993.1194. URL consultato in data 30 settembre 2011.
- ↑ Murchie, S.L.; Pieters, C.M., op. cit., pp. 2209-2210, 1996.
- ↑ (2002). Near-IR Reflectance Spectroscopy of 433 Eros from the NIS Instrument on the NEAR Mission. I. Low Phase Angle Observations: 119-144. DOI:10.1006/icar.2001.6752.
- ↑ McFadden, L.A.; et al., op. cit., p. 1719, 2001.
- ↑ McFadden, L.A.; et al., op. cit., 2001.
- ↑ McFadden, L.A.; et al., op. cit., p. 1721, 2001.
- ↑ "Calibration and mineral interpretation of NEAR NIS of 433 Eros: mutiple approaches". 35th COSPAR Scientific Assembly. Held 18 - 25 July 2004, in Paris, France. URL consultato il 21 novembre 2011.
- ↑ McCoy, T.J.; et al., op. cit., p. 24, 2002.
- ↑ Rapporto de abbondanza valutao in funzion do peiso do quantitativo presente do scingolo elemento.
- ↑ (2009). Elemental composition of 433 Eros: New calibration of the NEAR-Shoemaker XRS data (1): 129-146. DOI:10.1016/j.icarus.2008.09.018. URL consultato in data 18 novembre 2011. (Abstract).
- ↑ Cheng, A.F., op. cit., pp. 359-361, 2002.
- ↑ 70,0 70,1 McCoy, T.J.; et al., op. cit., pp. 25-27, 2002.
- ↑ McCoy, T.J.; et al., op. cit., pp. 1669, 2001.
- ↑ Gold rush in space?. URL consultato in data 21 novembre 2011.
- ↑ PIA03111: The Ups and Downs of Eros in Planetary Photojournal. URL consultato in data 29 ottobre 2011.
- ↑ Wilkison, S.L.; et al., op. cit., 2002.
- ↑ 433 Eros liniaments: Global mapping and analysis (1): 39-52. DOI:10.1016/j.icarus.2007.06.028.
- ↑ (2009) "Further Analyses of the 433Eros Global Liniament Map". 40th Lunar and Planetary Science Conference, (Lunar and Planetary Science XL), held March 23-27, 2009 in The Woodlands, Texas, id.1187. URL consultato il 17 novembre 2011.
- ↑ 77,0 77,1 L'Hinks Dorsum è indicao comme Rahe Dorsum inte pubricazioin redatte da-i membri do gruppo de travaggio ch'o l'ha analizzao i dæti da sonda NEAR.
- ↑ 78,0 78,1 (2008). Eros' Rahe Dorsum: Implications for internal structure (3): 435-449. DOI:10.1111/j.1945-5100.2008.tb00664.x. URL consultato in data 17 novembre 2011. (Abstract).
- ↑ 79,0 79,1 79,2 79,3 Robinson, M.S.; et al. , op. cit., p. 1654, 2002.
- ↑ O cratê Charlois o l'é indicao comme cratê Shoemaker inte pubricazioin redatte da-i membri do gruppo de travaggio ch'o l' ha analizzao i dæti da sonda NEAR.
- ↑ Robinson, M.S.; et al. (2002) indican a Charlois Regio (Shoemaker Regio) in to strato de regolite presente into cratê, tuttavia l'Union Astronomica Internazionâ a no l'ha distinto, in te l'assegnazion do nomme, a regio l da-o cratê.
- ↑ Robinson, M.S.; et al. , op. cit., pp. 1654-1656, 2002.
- ↑ Robinson, M.S.; et al. , op. cit., pp. 1656-1657, 2002.
- ↑ PIA02950: The Color of Regolith in Planetary Photojournal. URL consultato in data 29 ottobre 2011.
- ↑ Robinson, M.S.; et al. , op. cit., pp. 1657-1659, 2002.
- ↑ 86,0 86,1 86,2 Thomas, P.C.; Robinson, M.S., op. cit., 2005.
- ↑ (2008). Global survey of color variations on 433 Eros: Implications for regolith processes and asteroid environments (1): 67-76. DOI:10.1016/j.icarus.2008.07.007.
- ↑ 88,0 88,1 Robinson, M.S.; et al. , op. cit., pp. 1662-1678, 2002.
- ↑ Robinson, M.S.; et al. , op. cit., pp. 1668-1669, 2002.
- ↑ 90,0 90,1 Robinson, M.S.; et al. , op. cit., pp. 1671-1678, 2002.
- ↑ Dombard, A.J.; et al., op. cit., 2010.
- ↑ . URL consultato in data 13 dicembre 2011.
- ↑ Dombard, A.J.; et al., op. cit., p. 716, 2010.
- ↑ Robinson, M.S.; et al. , op. cit., p. 1671, 2002.
- ↑ Robinson, M.S.; et al. , op. cit., p. 1667, 2002.
- ↑ A distinzion tra i pianeti e i asteroidi, pu con quarche eccezion, a fu introduta inta segonda meitæ de l'Œuttocento.
When did asteroids become minor planets?. URL consultato in data 9 settembre 2011.
- ↑ Our Distant Cousins, pp. 9-10. 1929. URL consultato in data 14 zenâ 2012.
- ↑ In italian anche comme: Pattuglia Spaziâ e Avventue in to spazio l.
Space Angel in O mondo di doppiatoî. 2005. URL consultato in data 7 marzo 2012.
- ↑ Asteroid (1997) in Disaster Movie World. URL consultato in data 8 marzo 2012.
- ↑ The Dig Allen Space Explorer Home Page. URL consultato in data 8 marzo 2012.
- ↑ Our Cosmic Future: Humanity's Fate in the Universe, 2000, p. 147. ISBN 052177098X, 9780521770989
- ↑ A figgia de Eros in Jeff Hawke. 4701-4838 Presente in Jeff Hawke e e donne stellæ, Oscar Mondadoî, n. 904, ottobre 1978. Template:NoISBN
- ↑ Ender's Game. URL consultato in data 8 marzo 2012.
- ↑ l'intrigo de Wetware in Catalogo Vegetti da lettiatua fantastica. URL consultato in data 8 marzo 2012.
Bibliografia[Càngia | modifica sorgente]
- (1901). The Planet Eros (36): 641-651.
- (1931). Physical Observations of Eros: 329-334. URL consultato in data 6 marzo 2012.
- O cielo: Luci e ombre de l'Universo, 1969, pp. 379-380. Template:NoISBN
- The Use of Asteroids for Determinations of Masses and Other Fundamental Constants in Physical Studies of Minor Planets, Proceedings of IAU Colloq. 12, held in Tucson, AZ, March, 1971, 1971, pp. 13-23. SP 267 URL consultato il 6 marzo 2012.
- (1995). l'asteroide (433) Eros (3): 21-22.
- (1995). Asteroid 433 Eros: The Target Body of the NEAR Mission (4): 417-426. URL consultato in data 16 novembre 2011.
- (1996). Spectral properties and rotational spectral heterogeneity of 433 Eros (E1): 2201-2214. DOI:10.1029/95JE03438. URL consultato in data 21 novembre 2011.
- (zenâ 1998). Asteroidi (78).
- (2000). Radio Science Results During the NEAR-Shoemaker Spacecraft Rendezvous with Eros (5487): 2085-2088. DOI:10.1126/science.289.5487.2085. URL consultato in data 17 novembre 2011. (Abstract).
- (2001). The composition of 433 Eros: A mineralogical-chemical synthexis (12): 1661-1672. DOI:10.1111/j.1945-5100.2001.tb01855.x. URL consultato in data 21 novembre 2011.
- (2001). Mineralogical interpretation of reflectance spectra of Eros from NEAR near-infrared spectrometer low phase flyby (12): 1711-1726. DOI:10.1111/j.1945-5100.2001.tb01858.x. URL consultato in data 21 novembre 2011.
- (2001). X-ray fluorescence measurements of the surface elemental composition of asteroid 433 Eros (12): 1673-1695. DOI:10.1111/j.1945-5100.2001.tb01856.x. URL consultato in data 18 novembre 2011.
- Asteroid rendezvous: NEAR Shoemaker's adventures at Eros, 2002. ISBN 0521813603, 9780521813600
- Near Earth Asteroid Rendezvous: Mission Summary in Asteroids III, 2002, pp. 351–366. URL consultato il 28 ottobre 2011.
- (2002). The Near Earth Asteroid Rendezvous Mission to asteroid 433 Eros: A mileston in the study of asteroids and their relationship to meteorites (2): 89-121. DOI:10.1078/0009-2819-00004. URL consultato in data 28 ottobre 2011.
- (2002). The geology of 433 Eros (12): 1651-1684. DOI:10.1111/j.1945-5100.2002.tb01157.x. URL consultato in data 19 novembre 2011.
- (2002). An Estimæ of Eros's Porosity and Implications for Internal Structure: 94-103. DOI:10.1006/icar.2001.6751.
- (2005). Seismic resurfacing by a single impact on the asteroid 433 Eros (7049): 366–369. DOI:10.1038/nature03855.
- (2010). Boulders and ponds on the Asteroid 433 Eros (2): 713-721. DOI:10.1016/j.icarus.2010.07.006. URL consultato in data 13 dicembre 2011.
Collegamenti esterni[Càngia | modifica sorgente]
- (433) Eros. URL consultato in data 16 settembre 2009.


c: text/html

text:
Categorîa:Astronomia
Etimologia[Càngia | modifica sorgente]
Da o Grego Astron - Astro e Nòmos - Lezze
Introduçion[Càngia | modifica sorgente]
L'Astrònomia, a l'é a sciensa ch'a studia i eventi celesti. Studia e òrìgini e l'evolosion, e proprietæ fixiche, chimiche e temporali di òggetti che forman l'Universo e che peuan êese òsservæ in scia sfèra celeste.
Stöia[Càngia | modifica sorgente]
L' Astronomia a l'à na stöia longhiscima, a se studia scinn-a dai greghi e o ciu famoso di Astrònomi greghi, Tolomeo, o l' ha dito che a Tæra a l'é o Çentro dell'Univèrso. Int'o XVI Secolo sciensiati comme Keplero, Galileo Galilei e Niccolò Copernico dixeivan invece che o l'ëa o Sô a êse a ö çentro de l'Univèrso. Into XX Secolo a-a fin vegne descrita a nascion de l'Universo e into 1946 a vegne definîa a lezze do Big Bang.
O Scistema Solare[Càngia | modifica sorgente]
Insemme a-o nòstro pianeta, a Tæra, i atri pianeti do scistema Solare son:
Pàgine inta categorîa "Astronomia"
Questa categoria a contegne e 15 pagine indicæ chì de sotta , insce 'n totale de 15.

robotstxt: allowed

filter: keep


text:
Stati de l'America do Sud
Naçioin de l'America do Sud[Càngia | modifica sorgente]
Stati co l'independença[Càngia | modifica sorgente]
Ancheu l'America do Sud a l'è compòsta de dozze paixi co l'independença (tra parentexi a capitâ):
- Argentinn-a (Buenos Aires)
- Bolivia (La Paz)
- Brasî (Brasill-ia)
- Cile (Santiagg-o do Cile)
- Colombia (Santa Fé de Bogotá)
- Ecuadòr (Quito)
- Guyana ( Georgetown)
- Paraguay (Asunciòn)
- Perù (Limm-a)
- Suriname (Paramaribo)
- Uruguay (Montevideo)
- Venezuela (Caracas)
Domini d'ätri paixi, territori sensa independença[Càngia | modifica sorgente]
Tra parentexi a naçion da que dependàn
- Isoe Falkland (Regno Unïo), dïte Malvinas ascì
- Guayana Françèise (Fransa)
- Geòrgia do Sud e isoe Sandwich meridionæ (Regno Unïo)


text:
Catari
Catari, eretichi medievæ, a partî da-o sec. XI, coscì ciammæ da-o grego kaϑapός "puo".
Dotriña[Càngia | modifica sorgente]
Bezœugna riçercâ inte dotriñe manichee e primme vivagne do catarismo, dîto perçò ascì neo-manicheismo. So dotriña fondamentâ a l'è, de fæto, a coexistença de doi prinçippi sovren, che se contrastan o dominnio do mondo: o prinçipio do ben e quello do mâ, Dê e Satana. Œuvia diviña son e creatue angeliche e spirituæ, sæ che sccioiscian pe via de emanaçion e d'ipostaxi da l'essença diviña e sæn pertanto coeterne con Dê, sæ che sæn stæte træte pe virtù creativa da-o ninte; œuvia demoniaca son e creatue materiæ e tereñe, sæ che sæn stæte produte pe virtù demiurgica da Satana, a-o quæ Dê o permisse de organizzâ a mateia, separando e da pœu combinando despægiamente i quattro elementi essençiæ do caos: o fœugo, l'aia, l'ægoa e a tæra, sæ che sæn stæte creæ da-o ninte, da-o prinçipio do mâ. Inte l'ommo, dotao d'una duprixe natua, spiituâ e mateiâ, s'incontra e s'opoñe i doi prinçippi supremi.
O so corpo, ch'o l'è natua coruttibile, o l'è œuvia de Satana e a lê o l'è soggetto; a so añima, ch'a l'è púo spiito, a l'è œuvia e proprietæ de Dê. Da questo dualismo, spiegao da-i eretichi miticamente a traverso de narraçioin despægie, deriva l'intima lotta ch'a sguara a conscença de l'ommo, con l'añima scciava da mateia. Mosso a compascion de l'ommo, Dê o l'inviò into mondo o Cristo, so figgio, perché o redimesse l'umanitæ da-o zovo de Satana. Cristo, spirito e solo che in apparença rivestio de corpo, segondo l'antiga conceçion do docetismo gnostico, o rivelò a l'ommo, scin a alloa visciuo inte l'ignorança, a natua diviña da so añima, e comme imprexonao inta mateia o poese razonze a so liberaçion. Essendo o Cristo púo spiito e vegnindo in scia tæra a deliviâ i ommi sença asogetâse a-a so mæxima scciavitù, o corpo ch'o preize e i atti materiæ ch'o compì, da l'incarnaçion scin a-a pascion, no fun che pua apparença. A Vergine Moæ ascì a fu púo spiito sotta l'aspetto uman e a so maternitæ l'union de doi spirti, o so e quello do so figgio divin. O dualismo chi è inte l'ommo o se riflette coscì in scia stoia de l'umanitæ, a quæ perçò a se dividde inte doi gren periodi: quello precedente a-a vegnua e rivelaçion de Cristo, caratterizao da l'ignorança de l'ommo e da-o dominio incontrastao de Satana, e quello ch'o vègne doppo Cristo, into quæ a dotriña ch'a sottrae i añime a-a scciavitù corporâ a contrasta e a limmita o dominio satanego. A questi doi periodi corisponde i doi Testamenti: l'Antigo, ch'o l'ha pe centro Satana e o l'è a stoia do so dominio in sce-o poppolo ebreo; o Nœuvo, ch'o l'ha pe centro Cristo e o conten a dotriña da sarveçça. A redençion, ciu che un'espiaçion, a fu una dotriña. Quelli che a conoscan e a pratican, adorando Dê in spiito e veitæ, son i figgi do spiito e forman a gexa catara. I âtri, ignorando a vea natua da miscion de Cristo e o viaxo scignificao do Nœuvo Testamento, son i figgi de Satana e forman a gexa catollica. O mæximo dualismo ch'o l'ea inta natua de l'ommo e inta stoia de l'umanitæ o se perpetuava coscì into contrasto irredutibbile tra catarismo e cattoliçismo.
Comme conseguença de queste so dotriñe, i catari negavan tanti dogmi do cattoliçismo, comme a transustançiaçion e o sacrifiçio da messa, o battæximo materiâ, l'existença do purgatœuio e l'utilitæ di suffragi, a veneraçion de inmaggine e o curto de gexe; conservon però arcuñe de grende feste crestiañe, comme o Dênâ, a Pasqua e a Pentecoste.
Morâ[Càngia | modifica sorgente]
Da-e so dotriñe teologiche e metafixiche i catari derivon i prinçippi da so morâ individuâ e sociâ. Percose a sarveçça a conscisteiva inta separaçion de l'añima da-a mateia, l'ea necessaio praticâ l'ascetismo ciu rigorozo. L'astinença, ch'a l'è uña de prattiche ciu caratteristeghe da morâ catara, a permetteiva de fæto d'incorporâ o meno poscibile de mateia e a l'amermava ò soprimeiva l'açion eserçitâ da-o corpo in sce l'añima.
Tâ astinença a conscisteiva no solo into consacrâ a-o zazun trei periodi de l'anno de 40 giorni ciaschedun, ma sorvettutto inta pratica de un rigorozo regime vegetarian. L'uzo de carne di animæ e de tutto ço che da quelle deriva, comme o læte, o formaggio, e i œuve, o l'ea consciderao comme un peccao mortâ. L'ea consentio o pescio, segge perché essendo i pesci animæ a sangue freido appaivan meno materiæ de quelli a sangue cado, segge sorvetutto perché se credeiva che quelli no foisan generæ pe acobbiamento. Questo órô pe a carne o se traduiva ascì into divieto de amaççâ i animæ, inti quæ arcuñe sette credeivan ascì resezesse i añime de quelli morti fœua da so gexa. Di atri da pœu conscideravan leççita solo l'oçixon di serpenti.
Pe deliviâ ciu rapidamente l'añima da-o corpo, specce doppo avei riçevúo o battezzo spiituâ, i catari no de ræo ricorivan a-o suiçidio, ò megio a-a morte voentaia e libiaixe provocâ da l'astinença completa da ogni nutrimento. Questa morte pe famme a l'ea notta specce inta França meridionâ sotta o nomme de endura. A serviva a fâ sci che o carisma spiituâ riçevúo co l'impoxiçion de moen o no l'andesse compromisso e perduo. De votte i mæximi ministri catari condannavan a-a morte pe zazun chi l'ea stæto purificao in virtù de l'iniçiaçion. Questo o l'ea ascì o segretto pe-o quæ o cataro, deliviao da ogni ligammo materiâ e morâ, da ogni obrigo domestego e sociâ, solo preoccupao de alestise a moî in moddo da eludde e inscidie de Satana e reconzonzise a l'essença diviña, o l'affrontava con coraggio e seenitæ, inti periodi de persecuçion, a morte.
No minô o l'è l'orô che i catari sentivan pe a generaçion umaña, l'atto materiâ pe eccellença, che, otr'a avei inviscao inta mateia Adammo e tutta a so descendença, o l'ea o strumento ciu acconço a estende e a perpetuâ o regno de Satana, ciammando di nœuvi esei a-a vitta terrestre e materiâ. A castitæ perpettua a fu perçò uña de prattiche fondamentæ do catarismo. No solo a lusciuia, ma o matrimonio ascì e, pertanto, a propagaçion da specie umaña fun conscideræ comme peccæ mortæ. Comme l'astinença sponciâ scin a-a prattica de l'endura a tendeiva a soffocâ a vitta individuâ, coscì l'assolua verginitæ a l'ea destinâ a soprimme a vitta sociâ inta so reixe. Da-o punto de vista de l'universâ liberaçion de l'umanitæ, delitto maggiô o l'appariva o maiezzo che no o libertinaggio, o quæ o l'escludeiva a formaçion d'una famiggia e i ligammi do quæ naturalmente ciu stocæçi costituivan un ciu debole ostaccolo a l'inçæga, a-a quæ l'ea connesso l'invô de continença perpetua. O mæximo concetto pescimistego, che a torto se voeiva derivâ da-o Vangeio, o l'inspiava l'averscion di catari a i instituçioin fondamentæ da societæ, comme a proprietæ privâ e l'ezerçiççio da giustiççia. Peccao mortâ l'ea pe i inçi o possesso de di ben terren. A-o stato negavan o drito de represcion di delitti, sorvettutto quello da condanna a-a peña capitâ, e o diritto de mœuve guære, segge pù difenscive. Inspiæ a-o Vangelo ean infin di âtri precetti do catarismo, comme o divieto assolúo da bóxardàja.
Organizzaçion e riti[Càngia | modifica sorgente]
I seguaxi do catarismo se divideivan inte doe classe fondamentæ: i perfetti e i credenti. A-i perfetti incombeiva i obrighi ciu esençiæ do catarismo: a povertæ assolua, l'astinença da-e carne, a castitæ perpettua. A l'iniçiaçion l'ea ammisso coscì i ommi comme e donne. L'inço ch'o l'avesse za contræto matrimonnio o doveiva sepâse pe sempre da-o proprio conzonto. Sottoposti a una sevea discipliña, i perfetti faxeivan vitta comuña, vivendo inte de specce de conventi di doi sesci, e, quande viagiavan, anavan comme i apostoi a doi a doi. In sce l'esempio da primitiva comunitæ crestiaña, a gexa catara a l'ea governâ da una gerarchia formâ da vescovi e diaconi. Quarche antigo scritô o parla ascì d'un pappa cataro, sença che se n'agge de testimoniançe çerte a-o riguardo. L'è invece da retegnise che o catarismo o formesse una specie de federaçion de circoscriçioin ecclexiasteghe, a cappo d'ognuña de quæ stava un vescovo. Questo o presezeiva a-e sembree e o l'ea ascistio da doi prefetti, specie de vicai generæ (figgio maggiô e figgio minô), e o l'intraprendeiva de regolæ vixite pastoæ into proppio teritoio. De semme in çento i veschi de varrie contræ se riunivan in scinnodi e concilli.
I diaconi, che ascisteivan i vescoi inta so miscion spiituâ, percorivan de continno a propria region e mantegnivan o collegamento tra i perfetti e i credenti, predicando e presezendo i assembree particolæ e e rœünioin liturgiche da setta.
Nomiose e fiorente scœue catare, inte quæ, oltre a-a grammatica, se studiava i scriti biblichi e se mostrava e illustrava e dotriñe da setta, ean dessemenæ in varie regioin e a arcuñe de quelle l'ea annesso una specie de collegio, into quæ figgiœu e figgiœue vegnivan arecugeiti e allevæ int'o spiito da setta. Da tæ scœue sciortiva di dotoî assæ versæ inta conoscença di testi bibbrichi e ben asperti into dane quelle interpretaçioin lettiæ e allegoriche che megio servissan a difende e inlustrâ e so dotriñe. Tâ instruçion a ghe permetteiva, inti periodi de mao libertæ e specce in Provença, de açimentâse inte de pubbriche dispute, tanto i teologhi cattolichi quanto i eretichi rivæ, i vardeixi. Molti perfetti fun ascì assæ versæ inta meixiña, e de questa se servivan comme strumento de propaganda. Sotta a so sorveggiança gh'ea di laoêii de laoanti che laoavan specce a laña.
I credenti ò scimpatizanti faxeivan profescion de catarismo, accordavan a-i perfetti proteçion e agiutto, ne açetavan a direçion spiituâ, ne favoivan a propaganda, ne acugeivan a dotriña, sença però spinze a l'estremmo o so ascetismo e continuando a vive into mondo, no distinguendose apparentemente affæto da-i cattolichi. Frequentavan ançi, a-o pâ de questi, e gexe e e fonçioin religiose, e comme liatri travagiavan, mangiavan, ascisteivan a-a predica di perfetti (appareillamentum "appægiamento"), inta quæ liatri faxeivan una specie d'ezamme de cosciença, rendeivan omaggio a-i perfetti (adoraçion), ne riçeveivan a benediçion. In sostança, i credenti ean di candidæ a l'iniçiaçion e a-o stato de perfeçion, ch'o conscisteiva into riçeive o consolamentum. Questo rito o l'ea 'na specie de battezzo spiituâ, conferio co l'impoxiçion de moen, e graçie a-o quæ s'intrava a fâ parte da comunitæ di perfetti. Co-o consolamentum o Paracleto o descendeiva inte l'ommo e o ne scancellava tutte e corpe, o l'infondeiva a veitæ e o rendeiva l'añima degna de reconzonzise a Dê. Ço faxeiva do credente un perfetto, capaxe de somministrâ a-i âtri o consolamentum e de eserçitâ i riti da setta. Moindo coscì "consolæ", i membri da gexa catara ean accugeiti inta biatitudine eterna, mentre i âtri ean condannæ a fâ penitença transmigrando de corpo in corpo. Perçò i credenti prefeivan generalmente riçeive o consolamentum in sce-o punto de morte, e de ço pigiavan impegno (convenientia) co-i perfetti. Se, a peña "consolæ", a morte a tardava a vegnî, liatri l'aspresciavan lasciandose moî de famme.
Diffuxon, persecuçioin e tramonto[Càngia | modifica sorgente]
E dotriñe manichee, che costituiscian o fondo do catarismo, fun introdute da-i Paolicen inte l'Ærminnia e da pœu inta Burgaja, ch'a devègne o prinçipâ centro de diffuxon. Quelli eretichi feççan di progresci tæ che, verso a fin do sec. XI, l'impiatô Alescio Comnen, pe raxoin de orde pubbrico, o ne feççe imprexonâ e condannâ a-o fœugo un gran nummio. Graçie specce a-i contatti commerciæ tra l'Oriente e l'Occidente, e dotriñe manichee penetron inte l'Œüropa e se diffuzan, prinçipalmente pe œuvia de Roberto ''le bougre'', inte Fiandre, donde passon da pœu in Inghiltæra ascì e inta França settentrionâ, invadettan man a man l'Ægoitañia e a Lenguadoca, dove, verso a fin do sec. XII, o so influsso squæxi o dominò a vitta pubbrica e privâ. De ciu, i trovemmo inte l'Itallia settentrionâ e centrâ, inta Spagna do Nord e inta Germania. Uña de primme manifestaçioin do catarismo françeize a s'ebbe into 1017, quande dexe canoneghi d'Orléans, convinti de manicheismo, fun scominigæ e abruxæ pe orde do re Roberto de França.
Into sec. XII, San Benardo o l'alamentava con di accenti appascionæ i strepitoxi succesci di eretichi. Verso a fin do secolo l'erexia a l'aiva, specce inta Provença, conquistao tutte e classe sociæ, a nobiltæ no meno che o pœuo. O mæximo clero no solo o se mostrava impotente a nœütralizâ a propaganda eretegâ, ma soventi o se mostrava tollerante e de votte scimpatizzante con questa. Forti de l'appoggio di baroin e do popolo, i catari no temeivan de organizâ de pubbriche conferençe in contraditoio co-i catolleghi, de compî pubbricamente i so riti, predicâ e cantâ scinã inte mæxime gexe di cattolichi. In Italia ascì, specce a Milan, a Firençe, a Viterbo e in âtri lœughi, i eretichi aveivan conquistao una libertæ e una força noteive. A gexa a paiva impotente de fronte a questa specie de controgexa catara. Indærno i pappi aveivan organizzao de miscioin e di conçilli pe derenane l'odaççia e o proselitismo. S. Benardo, verso a meitæ do sec. XII, Peo cardenâ de S. Crizogono into 1177, Enrico abao de Ciaravalle into 1281 aveivan capezao e varie miscioin, ma, nonostante l'ardô do so apostolao e o so prestigio personâ, tutti i so sforçi ean arestæ ven. A lotta a repigiò nœuvo vigô pe œuvia de Innoxenço III. Lê o l'organizò una nœuva miscion çisterçense, capezâ da doi religioxi, di quæ un, amaotiose, o fu sostituio con Pê de Castelnau, arçidiacono de Maguelonne. Munii de pin poei, i nœuvi ligæ pontefegæ se missan a l'œuvia dœuviando di mezi segge persuaxivi segge represcivi, predicando e disputando co-i eretichi, ma int'o mæximo tempo scominigando, confiscando e fando appello a-o braçço secolâ. I risurtæ fun da primma coscì meschin che o Peo Castelnao, avilio, o domandò a-o pappa d'êse dispensao da-e so fonçioin; ma o pappa o no vosse. In questo momento, appunto, se trovavan a passâ pe a Lenguadoca Diego, vesco de Osuña inta Spagna, e o sottopriô do so capittolo Domenego de Guzman, i quæ decidettan d'arestâ inte quelli lœughi pe consacrâse a-a lotta contra i eretichi. Pe rende ciu efficaxe a so œuvia, acobion a-a paola l'esempio, imitando l'attezamento di "perfetti". Rinviao a proppia scorta in Spagna, a pê nui, vestii de sacco, sença dinæ, percorivan e campagne exortando, predicando, pigiando parte a-e dispute pubbriche. Queste, che se prolongavan de votte pe benben di giorni, ean presezue da un comitáto mesccio de cattolichi e de eretichi, e terminavan con un orde do giorno votao a maggiorança da l'assembrea a favô ò contra e converscioin a-o cattoliçismo.
I resurtæ fun inçerti: de votte arestò van ogni sforço pe guaagnâ l'ostinaçion di eretichi, de votte se verificò numerose converscioin, che reizan ciu violenta a reaçion di catari.
Intanto Innoxenço III o moveiva ripetui appelli a Feipo Aogusto re de França e a-i so baroin do Nord perché mettessan a so força a-o serviççio di so ligæ. Peo de Castelnao o repigiò alloa a lotta, ma se g'oppose Raimondo VI, conte de Toloza, favoeive a-i eretichi. O pappa alloa o l'invitava Feipo Aogusto a combatte contra i eretichi inta contea de Toloza, accordando a lê e seguaxi e mæxime indulgençe di croxæ de Tæra Santa.
A l'ea a croxâ contra i Arbixeixi.
Mentre queste tratative diavan, o ligao papâ Pê de Castelnau, o 15 zenâ 1208, o vegniva assascinao da man ignota, che se disse armâ da-o conte de Toloza. A prœuvo a-e lettie sempre ciu inscistente d'Innoxenço III, co-o consenso de Feipo Aogusto, ancon restio a sciortî da-o so prudente riserbo co-o pretesto do stato de guæra co l'Inghiltæra, vègne organizzao into 1209 a crocxâ contra i eretichi e o so faotô conte de Toloza; i croxæ, in numero circa de 50.000 ommi, baroin, prelati e contadin, ean sotta o comando de Scimon de Montfort e a direçion do nœuvo ligao pontificcio Arnado. A campagna, contrasegnâ da de devastaçioin e di ecciddi sença nomme, a fu aspia e longa e a l'ebbe âterne vexende. Into 1209 i croxæ preizan Béziers, sterminando tutti i abitanti no escluxi i cattolichi, Carcassonne e Albi. Se a morte, inta battaggia de Muret, do prinçipâ alliao di eretichi, Pê re d'Aragoña, a parse dâ o sorvevento a-i croxæ, a morte de Scimon de Montfort sotta e miage de Toloza into 1218, a paree compromettilo. Morto da pœu Raimondo VI ascì into 1222, a lotta a fu continuâ, sença risurtæ aprexabili, da-o figgio de Scimon, ch'o l'ea successo a-o poæ into comando di croxæ, e da-o figgio de Raimondo. Fu alloa che o figgio de Feipo Aogusto, Luigi VIII, po piggiò a direçion da croxâ e, in parte co i arme, in parte co-a diplomaçia, o costrenzeiva Raimondo VII a açetâ a paxe de Pariggi do 1229. In questa, o conte de Toloza o pigiava, tra l'âtro, l'impegno de sterminâ i eretichi, espellendoli da-e so tære e confiscandone i ben. L'erexia catara a vègne definitivamente desreixâ da-e tære de França .
In Inghiltæra ascì i catari, che espursci da-e Fiandre into 1163 se gh'ean rifugiæ, fun sterminæ da Enrico II. Inti âtri paixi, specce in Italia, l'Inquixiçion, ch'a l'ea vegnua man a man organizzandose, sorvetutto pe œuvia de Grigœu IX, a l'estinse co-o færo e co-o fœugo a setta. In tâ mainea, o grande peigo manicheo, ch'o l'aiva seriamente menaççao a compazze da gexa, verso a fin do sec. XIII o poeiva dise zœumoæ superao. I avançi do catarismo a poco a poco scenton do tutto.


text:
Lìmma
Lìmma a l'è a capitâle do Perù e a sêu çitæ ciû importante. A s'atrêuva inta pârte çentrâle do pàize, inta còsta de l'Oçeano Paciffigo.
Fondâ da Francisco Pizarro o 18 zenâ 1535, dïta Ciudad de los Reyes (Çitæ d'i Ré), a l'è stæta capitâle do Virreynato do Perú, 'n àrea politica ch'à comprendeiva a maggioransa de posescioîn spagnòlle into Sûdamerica.
A g'ha quæxi o 27% da popolasiôn tôtale perûviann-a. L'insémme de Lìmma e o porto d'o Callao o fôrma 'n totâle de 8.447.260 abitanti.
Lìmma a l'è vegnua a metropoli prinçipâle de l'America do Sûd dûrante a presensa spagnòlla (sècoli da-o XVI a-o XIX).


text:
Greçia
A Greçia (in greco Eλλάδa, Helláda, oppûre Eλλάς, Hellas), nomme ûffiçiâ Repûbblica Ellenica (in grego: Eλλnvιkή Anuokpatίa, Ellinikí Dimokratía), o l'è 'n stato europeo scituòu into Mâ Mediterraneo, inta ponta sûd d'a penìsöa balcanica e consciderä chin-a d'a democrasia, d'o pensceo e d'a çiviltæ oçidentâ.
- Capitâ: Atene
- Àrea: 131.940 km²
- Popolassiôn: 10.665.989 abitanti (2004)
A confin-a con l'Albania, a Bulgaia a Turchia d'o nòrd-èst e a Reppûbrica de Maçedònia.
A l'è inträ int'a Comunitæ Europea into 1981, comensòu a dêuviâ l'euro into 2001, e ospitòu i Zêughi Olimpichi into 2004.
A sêu léngoa a l'è o Grego moderno.


text:
Feipo II Aogusto
Feipo II Aogusto (fr. Philippe-Auguste) re de França (Parigi 1165 - Mantes-Gascicourt 1223).
Figgio de Luigi VII e de Adele de Champagne, o successe a-o poæ into 1180.
Continuando a politica paterna d'affermaçion do poei regio in sce-e ciu potente famigge feüdæ, o l'indebolì succescivamente e case de Champagne, de Fiandra e de Borgogna. O se voze' da pœu a combatte i mæximi re de Inghiltæra, ch'ean a un tempo in França uña de dinastie feüdæ ciu potente e inquete. A lotta començâ con un corpo de man de Feipo in sce Issoudun, a fu interrotta a l'improvvista co-a paxe de Châteaoroux (zugno 1187), pe-a quæ o re d'Inghiltæra, Enrico II, cedeiva a-a França di teritoi into Vermandois, in cangio de noççe de so figgio, Zane (dîto da pœu "Sença Tæra"), co-a figgia do Feipo. Repigiao tuttavia a lotta, Enrico II, sconfito, o moiva doppo avei firmao una paxe umiliante (trattao de Azay-le-Rideau, 6 luggio 1189). Intanto ferveivan i preparativi do Feipo pe a terça croxâ che o intrapreize insemme co l'imperatô Federigo Barbarossa e o re de Inghiltæra Ricardo Cœu de Lion: o s'imbarcò a Zena, dirizendose a San Zane d'Acri, dove i crestien aveivan concentrao tutti i so sforçi pe arancâ a çittæ a-i musulmen. Gh'ariescin doppo de penose vexende (1191).
Tornao in patria, profittando de l'assença do Ricardo Cœu de Lion ch'o l'ea prexonê, o l'attaccò i territoi ingreixi in Normandia, continuando a guæra ascì doppo a liberaçion de Ricardo e contra o so successô Zane Sença Tæra, sença risparmio de corpi dovendo frontezzâ a contemporania rebellion de di feüdatai françeixi; o l'ariescì a assestâ infin, con de succescive vittoie, un corpo decixivo a-a potença ingleize in França occupando Normandia, Bretagna, Poitou e Aquitania, malgrao l'appoggio de Innocenço III a-i Ingleixi (1208). Into 1213 o çercò vanamente de portâ a guæra in sce-o sœu mæximo de l'Inghiltæra; da pœu o l'appoggiò Federigo II de Svevia, inta conquista do poei imperiâ, contro Otton de Brunswick, vinçendo quest'urtimo inta battaggia de Bouvines (1214), inta quæ o sconfisse ascì doi potenti feüdatai rebelli, o conte de Fiandra e o conte de Boulogne.
Fu o momento curminante da potença do Feipo, ch'o se vozette a-o consolidamento di risurtæ za ótegnui arembandose a-e organizzaçioin çittadiñe contro a feüdalitæ. O conservò attezamento indipendente inti riguardi do papato, segge a propoxito do so divorçio da Ingeborg de Danimarca (ch'o l'aveiva sposao in segonde noççe into 1193), segge inti riguardi da politica ingleize, segge pe e continue limitaçioin a-o poei di vescovi.
Politico abile e accorto, tenaxe inta realizzaçion di so cen, o Feipo o fondò in sce de sade base a monarchia françeize.


text:
G8
O Gruppo di eutto (G8) o l'è fæto da i eutto stati ciù ricchi do mondo. Insemme rapresentan o 65% de l' economia mondiâ[1]. A caratteristica prinçipâ do G8 a l'è a rotassion da prescidensa e a riunion annua ch'a se tegne in te 'na çittæ do stato prescidente, tra i cappi de stato di eutto paixi e diversci rappresentanti de l'economia e da politica mondiâ, comme o prescidente da Comunitæ Europea o quello do Fondo Monetaïo Internaçionâ.
Purtroppo e riunioin do G8 son stæte de longo anche tiatro de scontri e violense, comme a Zena in to 2001 da e traggiche conseguense.
Indiçe
Stoia[Càngia | modifica sorgente]
E riunioin do G8 han a lô origgine in ta crixi economica do 1973 e a seguente recescion globâ. Questi avvenimenti han spunciòo i Stati Unïi a formâ o Library Group, unna squaddra de esperti d'economia americhen, europei e giapponeixi pe discute i problemi economici.
In to 1975 o prescidente da Fransa Valéry Giscard d'Estaing o l'ha invitòo i cappi de stato di sei paixi democratteghi ciù industrialisæ a un summit a Rambouillet e o l'ha proposto unna serie de riunioin regolæ. I parteçipanti se son missi d'accordio pe de riunioin annuæ e unna rotassion da prescidensa, formando coscì o Gruppo di Sei (G6):
A a riunion seguente a o gruppo vegne invitòo o Canada, e da quello momento o divegne o G7.
A Comunitæ Europea a parteçipa da o 1977 quando a l'è stæta invitâ da o Regno Unïo.[2].
Parteçipassion da Ruscia e formaçion do G8[Càngia | modifica sorgente]
In to 1991, doppo a cheita da Miagia de Berlin e a fin da Guæra Freida, l'Union Sovietica, diventä Ruscia, a l'inissia a incontrase co o G7 a a fin da riunion formâ. O gruppo o vegne coscì o G7 ciù 1 da a riunion de Nappoli do 1994. Da o 1997 a Ruscia a parteçipa regolarmente comme membro do G8, ma no a e riunioin di ministri de finanse di sette paixi do G7 originâ, perchè a so economia a no l'è forte assæ.
E Riunion do G8[Càngia | modifica sorgente]
p


text:
Archimedde
Archimede (gr. ᾿Apxιuήδnς, lat. Archimedes)matematico e fixico siracusan (Siracusa 287 - 212 a. C.).
O l'é stæto un di ciu gren matematichi de l'antighitæ. Probabilmente allevo de Euclide, o compì foscia un viægio in Egitto, studiando a Lusciandria; o tornò da pœu a Siracusa, dove o scrisse a ciu gran parte de so œuvie. Chì o moì, amaççao, se dixe, da un sordatto roman into sacco da çittæ (212 a. C.), alliâ de Cartagine; e a-a difeisa de Siracusa se dixe che Archimede o cooperesse con di geniæ ritrovæ scientifichi e macchine de guæra ("spegi ustoi", etc.). A lezendia a vœu che o sordatto o gh'inzonzesse ciu votte de seguîlo da-o console; che Archimede, assorto in te un calcolo, o no o stesse a sentî e che o sordatto alloa, irao, o-o trafizzesse.
I œuvie de Archimede, a quanto pâ, no fun mai arecugeite in te un corpo unico; varie de queste scenton fin da-i tempi antighi; arcuñe fun tradute in latin into Medioevo; into Renascimento, riçercæ attivamente, fun pubblicæ segge in verscioin (Federico Commandino, 1558) segge into testo grego (Baxilea 1544) e diligentemente studiæ da quelli che fun i incomençatoî e costruttoî do calcolo infiniteximâ, ch'o pâ quindi, in te un çerto senso, comme a logica continuaçion di studdi de Archimede (pe quante i metodi infiniteximæ dœuviæ da Archimede, contegnui into Mettodo, foisan a liatri sconosciui).
E prinçipæ œuvie matematiche de Archimede che n'en pervegnue son:
1) Quadratua da parabola: in questa l'Archimede o dimostra con vari metodi che "l'area do segmento parabolico a vâ 2/3 de l'area do triangolo circoscrito ch'o g'ha un lao coincidente co-a corda".
2) Da sfea e do cilindro, in 2 libbri: into primmo libbro se dà l'area da superfiçie sferica e o volumme da sfea, into segondo libbro son affrontæ di argomenti ciu diffiçili; l'é pres. risolto o problema (de terço grao) de "taggiâ una sfea inte doe parte con un cian, in moddo che i doi segmenti da sfea seggian tra lô inte un rapporto dæto".
3) De spiræ, in ta quæ Archimede o dà pe a primma votta una definiçion de moto rettilinio uniforme, de moto circolâ uniforme e da so compoxiçion.
4) Di conoidi e di sferoidi: area de l'ellisse, volumme de l'ellissoide e do paraboloide riondo.
5) Mezua do circolo: a contegne a primma determinaçion do valô de π, rapporto tra e longheççe de una circonferença e do so diametro.
6) L'ainaio, in ta quæ Archimede o se propon de contâ o numero di gren d'æña che impieivan una sfea avente pe centro o Sô e zonzente scin a-e stelle fisse; in quest'œuvia Archimede, pe-o primmo, o l'ha tentao una determinaçion do diametro do disco solâ trovando, con un inzegnoxiscimo mettodo, che "o diametro do Sô o l'é meno de 90°/164 e o l'é ciu de 90°/200", l'é, saiv'a dî, compreiso tra 33′ e 27′:. in effetti o diametro angolâ do sô o varia tra 32′ 36″ (a-o perigeo, primmi de zenâ) e 31′32″ (a l'apogeo, primmi de luggio).
7) o Metodo (ò "Inandiamento"), scoverto into 1906 da J. H. Heiberg in te un manoscrito de Costantinopoli do sec. 10°: importantiscimo perché, mentre inte precedente œuvie Archimede o dœuvia sempre di procedimenti dimostrativi rigoroxi (in genere dimostraçioin pe assurdo), che no svelan i "mezi de scoverta" (metodi euristeghi) da lê adœuviæ in realtæ inta riçerca, o Metodo o ne rivela che Archimede o dœuviava inte so riçerche un veo e proprio procedimento de "integraçion", saiv'a dî de suddivixon, pres., de un'area, in te di infinii segmenti ò de un volumme in te di infinie superfiçie ciañe soviaposte, in tutto scimmili a-o mettodo di indivixibili de Bonaventura Cavalieri. In Archimede o metodo o l'aveiva aspetto meccanico, in quante e figue (pres., ciañe) vegnivan inmaginæ pesanti, decomposte in striscette pesanti concentrabili into proprio baricentro. Comme metodo dimostrativo Archimede o dœuviava quello de esaostion, ideao da Eudosso.
Partindo da premesse çerte, con procedimento deduttivo a-a mainea de Euclide, Archimede o pose, in forma aotonoma ciæa e rigorosa, i fondamenti da statica e de l'idrostatica (prinçipio da leva, a propoxito do quæ se sole attribuî a Archimede a frase "dæme un punto d'appoggio e sollevió o mondo"; spinta idrostatica, v. oltre). a Archimede l'é dovua a noçion de peiso specifico e, pâ, l'ideaçion de l'areometro. O l'nventò o paranco, a via sença fin e a coclea (ò via de Archimede).
▭ Prinçipio de Archimede: un corpo immerso in te un fluido in quete o l'é soggetto a una força diretta verso l'âto (spinta de Archimede) dovua a-e prescioin eserçitæ in sce-o corpo da-o fluido, pâ a-o peiso do fluido mesciao e applicâ into centro de gravitæ de quest'urtimo. Indicæ con pc e pl a denscitæ do corpo e quella do liquido, con g l'acceleraçion de gravitæ, con V o volumme do corpo, questo o l'é sottoposto complescivamente a-a força F = V(pc − pl)g.
▭ Bança de Archimede: dispoxitivo, dîto ascì bança idrostatica, anallogo a una bança ordinaia, ch'a serve a mezuâ a spinta de Archimede che un corpo o riçeive se immerso inte un fluido e quindi a mezuâ ascì a denscitæ do corpo relativamente a-o fluido ò, se questa a l'é nota, o volumme do corpo in question.
▭ Postulao de Archimede (ò de Eudosso-Archimede): dæti doi segmenti qualunque a, b, tæ che a ‹ b, existe un murtiplo na de a pe-o quæ o l'é na > b; o postulao o l'é indipendente da-i precedenti, inta sistemaçion dæta da David Hilbert a l'asciomatica euclidea.


text:
Lûnäio
O Lûnäio o l'é un'invension de l'ommo per scistemâ i giorni de l'anno e spartili in meixi. A pòula "lûnaio" a l'indica che a divixion a l'ea fæta segondo e fasi da lunn-a.
In to mondo existe diversci tipi de lûnäi, squæxi tutti son basæ in scia divixion in:
Ciaschedunn-a naçion do mondo a doeuvia a-o manco un lûnäio (quarche naçioin a g'ha un lûnäio offiçiâ e un religioso). I ciù importanti lûnäi doeuviae in to mondo son:
In ta maggiô parte do mondo o lûnäio Gregorian In ti paixi mussurmen o lûnäio islammego In India o lûnäio naçionâ indian In Isræ o lûnäio ebraico
O ciù importante lûnäio non offiçiâ o l'è quello giulian, usô da-a gexa ortodossa.


text:
Repubbrica do Vermont
A Repubbrica do Vermont (Vermont Republic) a l'è stæta uno stato indipendente de l'America do Nòrd da o 1777 a o 1791.
In to 1763, o trattoö de Pariggi o l'aveiva concruzo a Guæra franco-indian-a e dæto l'area a o Regno Unïo. Parti da a region ejan controllæ da a Provinsa de Neuvo York e parti da a Provinsa do Neuvo Hampshire, co i teritöi de i Monti do Neuvo Hampshire contestæ tra e doe provinse, o Re d'Inghiltæra Zorzo III o l'aveiva piggioö a decision de assegnale a o Neuvo York.
Ethan Allen e a soa milizia, i Green Mountain Boys (Zueni de montagne verdi) combatteivan primman contra i ingleixi e poi contra e provinse de Neuvo York e de Neuvo Hampshire, e o chinze de zenâ do 1777 deciaravàn l'indipendensa da Republic of New Connecticut (Repubbrica do Neuvo Connecticut), dïta Republic of the Green Mountains (Repubbrica de Montagne Verdi) ascì. L'eutto de luggio do mæximo anno o nomme o vegne cangioö in Vermont (da o françèise les Verts Monts (e montagne verde).
Veddi A segonda Repubbrica do Vermont ascì


text:
Lengue nilo-saharianne
E lengue nilo-saharianne son parlæ da circa 110 milion de personne in te l'Africa da e regioin in proximitæ de i çiummi Çari e Nilo (donde o nomme) a o nòrd ovest do continente e fin a a region do Çiumme Congo.
A classificaçion de e lengue nilo-saharianne comme una famiggia separâ a l'è discussa da i studiosi de lengoistega, ärcunni dixan che lê doveivan ëse assoçiâ a e Lengue niger-kordofanièn (Niger-Congo).
Clafficaçion[Càngia | modifica sorgente]
Secondo o studioso Joseph Greenberg (The Lengue of Africa) e lengue nilo-saharianne:
- Lengue Komuz
- Lengue Saharianne
- Lengue Songhay
- Lengue Fur
- Lengue Maban
- Lengue Chari-Nile
- Lengue sudaneisi çentrâ
- Lengua Kunama
- Lengua Berta
- Lengue sudaneisi orientâ
- Lengue nubianne
- Lengue do Nilo


text:
San Zorzo
San Zorzo (c 23 Arvî 303), martire crestian, o fu, segondo a tradiçion, un sordatto roman originaio d'a Palestiña, membro d'a guardia de l'impiatô Diocleçian. O l'é un d'i santi ciu veneræ d'a gexa Crestiaña Catollica, Anglicaña e Ortodossa. Famoso pe-a lezendia de San Zorzo e o serpente o l'é ascì un d'i Quatorze Santi Aoxiliatoî e un d'i ciu importanti santi-guerê. Se festezza o 23 d'arvî.
O l'é o santo patron de 'n gran nummero de stati, çittæ, profescioin, organizaçioin, marotti de çerte maotie, nonchè d'o movimento Scout.
A vitta de San Zorzo[Càngia | modifica sorgente]
L'é probabile che San Zorzo o nascè inte 'na nobile famiggia crestiaña a Lydda, ciamâ ascì Diospolis, int'a provinça romaña de Syria-Palæstina, l'odierna Lod in Israele tra o 275 e o 285 DC e o moì a Nicomedia. So poæ Geronçio o l'ea un ofiçiâ de l'eserçito roman d'a Cappadocia e so moæ Polychronia a l'ea d'a Palestiña. Ean tutti doî crestien e de nobile famigge d'Anici, e coscì o figgiœu o fu educao int'a fè crestiaña. O ciammon Georgios che in grego vœu dî "laoao d'a tæra". A quattorz'anni ghe moì so poæ, e pochi anni doppo so moæ ascì. Aloa o decise d'anâ a Nicomedia, a çitæ imperiale, e presentâse a l'impiatô Diocleçian e fâ domanda pe-a carea militâ. Diocleçian o l'acugette a braççe averte, scicomme o conosceiva so poæ Geronçio, un d'i so megio sordatti. O no gh'aiva ancon 30 anni che Zorzo o fu promosso tribun e assegnao a-a guardia imperiâ a Nicomedia.
Int'o 302 o Diocleçian (influençao da-o Galeio) o l'emanò un editto che ogni sordatto crestian o foise arrestao e tutti i atri sordatti ófrissan sacrifiçio a-i dê romen de quelli tempi. O Zorzo però o s'opose e co-o coraggio d'a so fè davanti a-o so imperatô e a-i so camaraddi o se deciarò crestian devoto. O Diocleçian, tutto sciaatao, pe no perde o so megio tribun e o figgio d'o so ofiçiâ ciu bravo, Geronçio, o tentò de convertîlo ofrindoghe sciña d'e tære, dinæ e scciavi s'o l'avesse sacrificao a-i dei romani. O Zorzo o refiò.
Visto che no gh'ea verso, l'imperatô o no poette fâ atro che fâlo giustiçiâ pe-o so refuo. Coscì o Zorzo o donò i so avei a-i povei o fu torturao a longo e in mille mainee, e a-a fin o fu decollao davanti a-e miage d'a çitæ de Nicomeddia o 23 d'arvî d'o 303 DC. A testimoniança d'o so supliçio a convinse l'impiatrixe Lusciandra e Atanaxo, un præve pagan, a fâse crestien liatri ascì, e coscì andon aprœuvo a-o Zorzo int'o martirio.
O so corpo o fu riportao a Lydda pe-a seportua, dovve i crestien piggion a venerâlo comme martire.
San Zorzo e o serpente[Càngia | modifica sorgente]
E meistræ ortodosse de San Zorzo ch'o l'amaçça un dragon includdan soventi a figua d'a fantiña ch'a l'amia da lonxi. L'interpretaçion iconografica tipica de st'inmaggine a l'è che o serpente o rapresenta tanto o diavo che l'impeo roman, a foenta a no saiæ atro che l'impiaixe Lusciandra mogê de l'impiao Diocleçian e quindi, segondo o lenguaggio de l'iconografia Bizantiña, l'imagine de San Zorzo ch'o l'amaçça o serpente a l'é a rapresentaçion d'o so martiio.
A lezendia de San Zorzo e o dragon a fu portâ inderê da-i croxæ e remanezzâ segondo o stile d'a letiatua eroica de corte.
A verscion ciu antiga a l'é inte 'n scrito georgian de l'unzeximo secolo.
A verscion ciu comuña a l'é quella inclusa da Zacco da Vaaze, arçivesco de Zena scin a-o 1298, int'a biografia de San Zorzo da so legenda aurea un di scriti religioxi ciu diffuxi into medioevo (ancœu ne sorvevive ciu che 800 manoscriti [1]):
[...] San Zorzo o l'ea un cavaggeo e o nascè in Cappadocia. Un giorno o l'arivò in ta provinça de Libya in ta çitæ de Silene . Vexin a sta çitæ gh'ea un stagno in to quæ gh'ea un dragon ch'o l'attœuscegava tutta a contrâ. Una votta tutte e gente se missan insemme pe andâlo a amaççâ , ma quande o vin, fuzzin. E quande quello o s'arentiva a-a çitæ o l'inveninava e gente co-o so sciao, e pe questo i çitten ghe davan ogni giorno doe pegoe da mangiâ, coscì ch'o no fesse mâ a-e persoñe. Quande no ghe foì ciu de pegoe, ghe dessan un ommo e 'na pegoa. Aloa s'ordenò che i figgiœu e i zoenetti d'a çitæ foisan tiæ a sciorte da dâ da mangiâ a-o serpente, foisan povei o nobili.
Coscì ghe ne mandon tanti, scin che un giorno sciortì o nomme d'a figgia do re, e lê, addolorao o disse a-o so popolo: "Pe l'amô di dei piggiæ l'oo e l'argento e tutto quello che gh'ho, ma lasciæme mæ figgia".
Quelli dissan: "Messê, voî ei fæto a lezze e i nostri figgi aoa en morti, ma voi vorriesci fâ o contraio. Che se ghe mande vostra figgia, donca abbruxiemo voî e a vostra ca'"
Visto ch'o no ghe poeiva fâ ninte, o re o se misse a cianze e o disse a so figgia: "Aoa no veddiò mai o giorno do to maiezzo" Quindi o tornò da-o popolo e o domandò œutto giorni de tempo, e ghe l'accordon. Quande i œutto dì fun passæ, tornon da lê e ghe dissan: "Veddei da voi ch'a çitæ a mœu".
Aloa o re o feççe vestî so figgia in sposægo, o l'abbraççò e o-a baxò, o-a beneixì e o-a condusse a-o lœugo donde gh'ea o dragon.
De mentre ch'a l'ea la, San Zorzo o passava de li, e veddendo a damma o domandò cose l'é ch'a fava.
Lê a disse: "Vattene, bello zoeno, che se donca ti mœui ti ascì".
Aloa lê o disse: "Dimme cose ti gh'hæ e percose ti cianzi".
Quande a vidde che lê o l'inscisteiva, a ghe spiegò ch'a l'ea stæta consegnâ a-o serpente.
Aloa San Zorzo o disse: "Bella figgia, n'aggi poiia, che mi t'agiutiô int'o nomme de Gexo Christo".
A disse: "Pe l'amô de Dio, bravo cavaggêo, vattene, che no ti me pœu deliviâ".
Mentre ch'ean a prœuvo a parlâ, sciortì fœua o dragon e o se misse a corî verso de lô. San Zorzo o montò a cavallo, o se feççe o segno da croxe e o s'asbriò contra o dragon ch'o ghe vegniva incontro, o-o corpì co-a so lança, o l'inciagò de brutto e o l'atterrò. Pœuscia o disse a-a foenta: "Passa a to çenta in gio a-o collo do serpente, e n'aggi poiia".
Lê a-o feççe e o dragon o se misse a andâghe a prœuvo, paxe comme 'n cagnin. Lê a-o condusse inta çitæ e e gente scappon via criando: "Ohimemoæ! Ohimedê! Semmo tutti morti!"
Aloa San Zorzo o ghe disse: "N'aggiæ poiia e aggiæ fè in Dê e Gexo Christe, fæve battezzâ e mi amaççiô o dragon".
Aloa o re e tutto o so poppolo se feççan battezzâ, e coscì San Zorzo o tiò fœua a spâ, o l'amaççò o serpente, o ghe taggiò a testa e o l'ordenò ch'o foise cacciao inti campi. Ghe vosse quattro poæa de bœu pe portâ via o so corpo da-a çitæ.
Quello dì fun battezzæ chinzemia ommi, senza contâ e donne e i figgiœu. Inte quello lœugo o re o fondò una gexa in onô de Nostra Scignoa e de San Zorzo, in ta quæ scin a-a giornâ d'ancœu sciorte 'na vivagna ch'a guarisce i marotti che beivan a so ægua.
Dapœu o re o l'ófrì a San Zorzo tanti dinæ quante se ne poeiva alumiâ, ma lê o-i refiò e o comandò che foisan dæti a-i povei pe l'amô de Dê. [...][2]
A croxe de San Zorzo[Càngia | modifica sorgente]
San Zorzo o l'ea o santo protettô de l'eserçito bizantin e difensô de l'Impeo Roman d'Oriente contra i barbai. O so culto o zonse a Zena co-e nave do generâ Belisaio, dove o l'asostò e so truppe durante a guæra grego-gottica (535-554);[3]
A primma testimoniança documentâ d'o vescillo co-a croxe de San Zorzo a l'é d'o 1063, int'a cronaca d'a conquista d'a Seçilia d'i Normanni contra i Saraxin, scrita da-o Gofrè Maatæra [4], mentre o primmo a dîne che a croxe de San Zorzo a l'é rossa in campo gianco o l'é torna o Giacomo da Vaze, verso o 1275, sempre inta vitta de San Zorzo, d'a so "Lezendia Aoria": "A l'assedio de Gerusalemme, da-o momento che [i Crestien] no s'incallavan a montâ e scae pe via d'a rescistença d'i Saraxin, San Zorzo o l'apparse in arme gianche e croxe rossa faxendo segno de seguilo segui e de piggiâ a çittæ." [5]
L'Accinelli o scrive into 1750 che "se sa" che into 1099 i Zeneixi a-a primma croxâ piggion comme bandea a croxe rossa in campo gianco e San Zorzo comme santo protettô[6] e che "no gh'é dubbio" che o Ricardo Cœu de Lion a croxe de San Zorzo o a piggiò da-i Zeneixi quande questi, co-e so nave, o porton in Tærasanta.[7]
Questo fæto o parriæ ese confermao ninte de meno che da-o ducca do Kent ascì into depliant do pavigion ingreise pe-e Colombiade d'o 1992: "A bandea de San Zorzo, una croxe rossa in campo gianco, a fu adottâ da l'Inghiltæra e da-a çitæ de Londra in to 1190 a ço che e so nave ch'intravan in to Mediterannio gódissan d'a proteçion d'a flotta zeneize. O Monarca Ingleize o pagava 'na tascia annoâ a-o Duxe de Zena pe questo privilegio."[8]
Invece o cavaggeo ingreise Roggê de Hoveden, ch'o l'ea a-a terça croxâ insemme a-o re Riccardo Cœu de Lion, o n'ha lasciao scrito che into 1188, partindo pe-a croxâ, quande ghe fu da çerne i coî pe-e bandee, pe distingue e naçioin crestiañe i uñe da i atre, a croxe rossa se-a piggion i Françeixi, a gianca i Ingreixi e a verde i Fiaminghi. [9]
O storico Laurence Gardner o sostegne che i Ingreixi a croxe rossa in campo gianco se-a piggion comme bandea in quanto se conscideravan eredi legittimi d'i re de França che ghe l'aivan comme bandea za da-a terça croxâ, mentre i re d'Inghiltæra a croxe ghe l'avieivan avua gianca.[10]
Notte[Càngia | modifica sorgente]
- ↑ Sherry L. Reames - The Legenda Aurea: A Reexamination of Its Paradoxical History - 1985
- ↑ http://www.fordham.edu/halsall/basis/goldenlegend/GoldenLegend-Volume3.asp#George
- ↑ (IT)Aldo Agosto - "A Compagna" Anno XLIII: N. 3 - Luglio-Settembre 2011
- ↑ (LA) Gaufridi Malaterrae, De rebus gestis Rogerii Calabriae et Siciliae comitis et Roberti Guiscardi ducis fratris eius, lib.II cap.33: "Dum talia versus certamen properando perorantur, apparuit quidam eques, splendidus in armis, equo albo insidens, album vexillum in summitate hastilis alligatum ferens et desuper splendidam crucem, quasi a nostra acie progrediens, ut nostros ad certamen promptiores redderet, fortissimo impetu hostes, ubi densiores erant, irrumpens. Quo viso, nostri, hilariores effecti, Deum sanctumque Georgium ingeminantes et prae gaudio tantae visionis compuncti, lacrimas fundendo, ipsum praecedentem promptissime subsecuti sunt."
- ↑ (LA) Jacobus de Voragine - Legenda aurea sanctorum - De sancto Georgio: "Legitur in hystoria Antiochena, quod, cum christiani ad obsidendum Jerusalem pergerent, quidam juvenis speciosissimus cuidam sacerdoti apparuit, qui sanctum Georgium ducem christianorum se esse dicens monuit, ut ejus reliquias secum in Jerusalem deportarent et ipse cum iis esset. Cum autem Jerusalem obsedissent et Saracenis resistentibus per scalas adscendere non auderent, beatus Georgius albis armis indutus et cruce rubra insignitus apparuit innuens, ut post se securi adscenderent et civitatem obtinerent. Qui hoc animati civitatem ceperunt et Saracenos occiderunt."
- ↑ (IT)Françesco Maria Accinelli, Compendio delle storie di Genova, tommo II, sub anno 1750: "ſi ſa che convocato da Papa Urbano II. il Concilio in Chiaramonte nel 1096. per la Crociata contro Saraceni nelle Soría, concedette a molti Prencipi, che la intrapreſero, che portaſſero la diviſa di una Croce di panno vermiglio ſopra la ſpalla deſtra. Tardi non furono i Genoveſi al ſoccorſo della glorioſa impreſa [...] e ritennero per ſua diviſa la Croce ſpiegandola in Campo bianco ne' loro Stendardi [...] quando creſcendo le conquiſte dell'Eſercito Criſtiano nel Levante, ſecondate dalla protezione del Glorioſo Martire S. Giorgio [...] l'Anno 1099, preſero queſti per loro Confaloniere, e Protettore i Genoveſi"
- ↑ Ibidem: "Conteſtano le Storie, che nel 1190., comparſi in Genova Filippo II. Re di Francia, e Riccardo I. Re d'Inghilterra, s'armarono da' Genoveſi 80. Navi per l'impreſa di Terraſanta [...] ne v'ha dubbio, che lo Stendardo della Città colla Croce roſſa vi s'inalberaſſe, e che il Re Ingleſe per ſua Inſegna aſſumeſſe quella de' Genoveſi, che ancora i Re tutti ſuoi ſucceſſori continuano, chiamandolo Stendardo di S. Giorgio: Con la stessa diviſa, cioè Croce vermiglia in Campo bianco."
- ↑ (EN)"H.R.H. The Duke of Kent - Welcome to the British Pavilion at Columbus 92" - 1992: "The St. George's flag, a red cross on a white field, was adopted by England and the City of London in 1190 for their ships entering the Mediterranean to benefit from the protection of the Geonoese fleet. The English Monarch paid an annual tribute to the Doge of Genoa for this privilege."
- ↑ (LA)Roger de Hoveden (1174–1201), Gesta Regis Henrici II et Gesta Regis Ricardi Benedicti abbatis, - ed, William Stubbs, 2 vols, Rolls series, Master of the Rolls, Court of Chancery, 1867. - 21 jan. 1188 - p.30: "Prædicti vero reges in susceptione crucis ad distinguendam gentem suam, signum evidens providerunt. Nam rex Franciæ et gens sua cruces rubeas susceperunt, et rex Angliæ et gens sua cruces albas susceperunt, et comes Flandriæ cum gente sua cruces virides suscepit."
- ↑ (EN)THE MYSTERIOUS IDENTITY OF SAINT GEORGE - Laurence Gardner - 2007: From the time of Edward III, George’s presumed knightly prowess became very much a part of England’s military culture, and his association with a red cross was a direct result of the Plantagenet kings claiming their family right to the hitherto Crusader Cross of France.


text:
Reusa Luxemburg
Reusa Luxemburg (Zamość, Polonia 1870 - Berlin 1920) a l' è stæta una socialista rivoluzionaia. A l' ea nasciüa a Zamość in to Voivodato de Lublin, in te l' attuale Polonia, da famiggia ebraica. Dopo esse scappä in Svissera pe evitä a prexion, a l' aveiva frequentou l'Universcitæ de Zurïgo assemme a di atre figüe de spicco do socialismo. Contra ao naçionaliximo do Partio Socialista Polacco (PPS) a fondava, in to 1893, assemme a Leo Jogiches e Julian Marchlewski, a rivista Sprawa Robotnicza (A causa di laoei). In to 1897 a l'ottegniva a çittadinansa tedesca e l'anno doppo a se iscriveiva ao Partio Socialdemocratico Tedesco (SPD). Questo o l' ea alloa, e o-o saieva stæto fin ao 1914, o ciü forte partio socialista d'Europa e o sö segretaio Karl Kautsky o vegniva consciderou l'erede e o continuatô de Marx e de Engels, detentô e custode de l' autentica dottrinna marxista, do marxismo ciü "puo" e ortodosso. A scianco de Kautsky, Reusa Luxemburg a l' ea in polemica contra i riformisti, quande in to sö scrîto intitolou Riforma sociale o rivolusion? (1899) a piggiava risolutamente poxizion pe o segondo termine de l' alternativa. Univa Reusa Luxemburg a Kautsky segge a comünna militansa politica, (sciübben che no fissan sempre in scintonia) segge unna vea e propia amicissia anche co a môggë Luise Kautsky. De questa amicizia n'è arestou unna lettera do 13 Zügno 1909 a Luise in ta quæ a fa un quadretto belliscimo de Levanto dove a se trovava pe unna breve villezzatüa. Esponente de l' ä sinistra do socialismo tedesco, a l' ha fæto propaganda pe a paxe ao scciöppo da Primma guera mondiale, quande a se schierava con i paxifisti e assemme a Karl Liebknecht, in to 1915, a creava o Grüppo Internasionale, che o saieva diventou in seguito a Lega Spartachista. Questa Lega in te un primo tempo a l' ea parte do Partio Socialdemocratico, poi do Partio Socialdemocratico Indipendente, prima de diventä o nücleo do Partio Comunista de Germania. O 28 de zügno 1916 a Luxemburg, assemme a Karl Liebknecht, a vegniva arrestä doppo o fallimento de un sciopero internasionalista e condannä a dui anni de prexiôn. Durante questo periodo a scriveiva diversci articoli, compreiso A Rivolusion Rüscia, ch'o fa riferimento ao pericolo de unna dittatüa bolscevica in Rüscia. In to 1919 a l' è stæta fra i protagonisti da rivoluzion de Berlin. A l' è morta assascinä dopo esse stæta arrestä, ao fallimento da rivolta.
Teorie de Reusa Luxemburg[Càngia | modifica sorgente]
Malgraddo a sö appartenensa ao movimento comünista, Reusa Luxemburg a l' è stæta critica in ti confronti di bolscevichi rüsci, perchè a sostegniva che ghe fisse o pericolo che sostituissen a dittatüa zarista no con unna democrazia do proletariato ma con unna atra dittatüa. In sostansa a l' ha previsto a degenerasion burocratica che avieva avüo o stato sovietico in te l' epoca de Stalin. In ta sö difeiza do marscismo "clascico" contra o revixioniximo riformista, a Luxemburg a l' ha svilüppou de importanti note personali: interamente sö l' è l' accento in sce a creativitæ de masse, in sce a sö spontaneitæ rivolusionaia che i dirizzenti do partio operaio no devan ni forsä, ni reprimme o bloccä in te unna "camixia de forsa burocratica". Pe a Reusa Luxemburg o compito do partio o l' è quello de indicä a via, ma l'inisiativa storica a l' è compito no do partio ma de masse: anche i passi fasci de un reale movimento operaio son storicamente ciü ütili dell'infallibilitæ de qualunque comitato centrale. Comme teorica a Luxemburg a s' è occupä fra i atre cose da question nazionale. Un di sö libbri o l' è Die Akkumulation des Kapitals, in to quæ a teoria marxista de l' accumulazion a s'allarga a unna spiegazion dell' imperialismo. In te un' atra opera, Pamphlet Junius, se tröva l' esprescion, diventä çelebre, socialismo o barbarie: in futüro i unici exiti poscibili saian l'instaurasion da societæ socialista o a barbarie. A Luxemburg a ritegniva che l'indipendensa da Polonia a saieiva stæta poscibile solo tramite unna rivolusion in Germania, Austria e Rüscia, e che a lotta contra o capitaliximo a füse ciü importante de l'indipendensa. A negava o diritto de autodeterminasion de naçioin, in disaccordo con Lenin. Questo disaccordo o no l'ha impedio però a Lenin de inviä ä Luxemburg unna copia do sö libbro Materialismo e Empiriocriticismo che a Luxemburg a reçensiva l'8 ottobre 1909 in sce Die Neue Zeit.